Dohoda o opatreniach 
proti nezákonnému  dovozu a falšovaniu 
a o všeobecnom zbavení záväzkov

zo dňa 

9. júla 2004

medzi 

spoločnosťami
Philip Morris International Inc.,
Philip Morris Products Inc.,
Philip Morris Duty Free Inc. a
Philip Morris World Trade SARL,

Európskym spoločenstvom
zastúpeným Európskou komisiou

a

 členským štátom  uvedeným na podpisových stranách tejto dohody

ČLÁNOK 1
DEFINÍCIE
1.01.  definície  

ČLÁNOK 2
 postupy spoločnosti philip morris international v oblasti predaja a distribúcie
2.01 postupy es v oblasti zhody  
2.02 osvedčovanie dodržiavania  protokolov es o zhode

ČLÁNOK 3
INICIATÍVY proti  NEZÁKONNÉmu DOVOZU A FALŠOVANIu
3.01 iniciatívy proti nezákonnému dovozu a falšovaniu
3.02 podpora iniciatív proti nezákonnému dovozu a falšovaniu

ČLÁNOK 4
SPOLUPRÁCA v oblasti  boja proti nezákonnému DOVOZU A FALŠOVANIu
4.01 zaistenie nezákonne dovezených a falšovaných cigariet

ČLÁNOK 5
SLEDOVANIE A pátranie
5.01 protokoly o sledovaní a pátraní
5.02 osvedčovanie dodržiavania protokolov o sledovaní a pátraní

ČLÁNOK 6
Preskúmanie DOHODY
6.01 výročné zasadnutia

ČLÁNOK 7
PLNENIE záväzkov a cieľov
7.01 podpora verejného  záujmu
7.02 rešpektovanie  záväzkov
7.03 súlad dohody s právnymi  predpismi es a príslušnými národnými  právnymi  predpismi
7.04 zámery zmluvných strán

ČLÁNOK 8
vyhlásenia a záruky
 8.01 vzájomné  vyhlásenia

ČLÁNOK  9
zbavenie ZáVäZKOV A vzdanie  sa NáROKOV
9.01 zbavenie záväzkov  
9.02 vzdanie sa nárokov

ČLÁNOK 10
ZAPOČÍTANIE
10.01 právo na započítanie
10.02 vylúčenie ďalších účinkov

ČLÁNOK 11
UKONČENIE
11.01 ukončenie
11.02 nasledujúca dohoda

ČLÁNOK 12
RIEŠENIE SPOROV
12.01 úloha európskeho súdu  prvého stupňa a európskeho súdneho dvora
12.02 riešenie sporov  týkajúcich sa nárokov uplatnených podľa podmienok tejto dohody.

ČLÁNOK 13
RÔZNE
13.01 oznámenia
13.02 vzdanie sa nárokov
13.03 výdavky
13.04 povaha platieb
13.05 nástupcovia a splnomocnení zástupcovia
13.06 zákonnosť a oddeliteľnosť
13.07 vyhotovenia, účinnosť, oprávnenosť tretích osôb
13.08 úplnosť dohody
13.09 názvy odsekov
13.10 ustanovený zástupca  es
13.11 zmeny a doplnky
13.12 autorstvo
13.13 použitie informácií poskytnutých spoločnosťou philip morris international
13.14 ustanovenie o rovnakom prístupe
13.15 ďalšie účastnícke členské  štáty
13.16 použitie dohody

Prílohy  

Príloha A 	Vyhlásenie o politike zhody s fiškálnymi a obchodnými právnymi predpismi a právnymi predpismi proti praniu špinavých peňazí
Príloha B	Protokoly ES o zhode 
Príloha C	Peňažné príspevky spoločnosti Philip Morris International
Príloha D	Protokoly o sledovaní a pátraní  
Príloha E	Rozpis uplatniteľných daní a cla
Príloha F	Kritériá na identifikáciu falšovaných cigariet Philip Morris
Príloha G	Zoznam určených štátov
Príloha H	Žiadosť o vzdanie sa nárokov 
Príloha I 	Zoznam ochranných známok Philip Morris
Príloha J	Zoznam arbitrov
Príloha K 	Zmeny základného množstva a článku 4

Dohoda o opatreniach 
proti  nezákonnému dovozu a falšovaniu
a o všeobecnom zbavení záväzkov

Táto Dohoda o opatreniach proti nezákonnému dovozu a falšovaniu a o všeobecnom zbavení záväzkov zo dňa 9. júla 2004 (ďalej len „dohoda“) sa uzatvára medzi Európskym spoločenstvom (ďalej len „ES“) zastúpeným Európskou komisiou, členskými štátmi ES, ktoré podpísali túto  dohodu a stali sa tak jej zmluvnými stranami (ďalej len „účastnícke členské štáty“ a spoločne s ES „príslušné administratívy“) a spoločnosťami Philip Morris International Inc., Philip Morris Products Inc., Philip Morris Duty Free Inc. a Philip Morris World Trade SARL (spoločne s príslušnými administratívami „zmluvné strany“). 

Preambula

(1)	Keďže pašovanie pravých a falšovaných cigariet vedie k veľkým ekonomickým stratám a príslušným administratívam spôsobuje rôzne ďalšie ujmy;  

(2)	keďže príslušné administratívy sú plne odhodlané bojovať proti nezákonnému vstupu pravých a falšovaných cigariet na územie členských štátov;

(3)	keďže spoločnosť Philip Morris International je ako výrobca cigariet odhodlaná uskutočniť obchodne primerané kroky na presadzovanie spoločného cieľa zmluvných strán, ktorým je predaj, distribúcia, skladovanie a preprava cigariet Philip Morris v súlade so všetkými uplatniteľnými fiškálnymi a zákonnými požiadavkami, a najmä ich maloobchodný predaj v súlade so všetkými príslušnými daňovými a colnými právnymi predpismi na príslušnom maloobchodnom trhu; 

(4)	keďže kým vo veľkom objeme pokračuje pašovanie niektorých pôvodných značiek cigariet, ktoré nie sú značkami spoločnosti Philip Morris International, v posledných niekoľkých rokoch sa objem nezákonne dovezených cigariet Philip Morris v členských štátoch výrazne znížil, ale v rovnakom období sa tak zintenzívnili falšovateľské aktivity, že nezákonný dovoz a výskyt falšovaných cigariet Philip Morris na trhu predstavuje rastúcu hrozbu pre finančné hospodárstvo príslušných administratív; 

(5)	keďže členské štáty a spoločnosť Philip Morris International majú spoločný záujem (1) eliminovať nezákonný dovoz, distribúciu a predaj cigariet a všetky súvisiace nezákonné činnosti, (2) zabezpečiť výber príslušných daní a cla z cigariet predaných a distribuovaných na území členských štátov, najmä daní a cla, ktoré budú členské štáty poukazovať v plnej alebo čiastočnej výške ES, (3) ochraňovať hospodársku súťaž pri predaji cigariet, (4) chrániť práva ochranných známok zákonných výrobcov cigariet a (5) chrániť občanov členských štátov  pred klamnými informáciami o zdroji a kvalite nakupovaných cigariet a keďže ES má záujem na uvedenom do tej  miery, do akej sú ovplyvňované záujmy ES a realizácia jeho cieľov; 

(6)	keďže na základe článku 3 a článku 23 Zmluvy o ES je ES kompetentné v záležitostiach týkajúcich sa dovozného a vývozného cla pri dovoze a vývoze tovaru v členských štátoch a na základe časti 5 hlavy II Zmluvy o ES je Európska komisia povinná zabezpečiť riadny výber vlastných zdrojov ES;

(7)	keďže povinnosťou ES a členských štátov podľa článku 280 Zmluvy o ES je boj proti podvodom a iným nezákonným aktivitám ovplyvňujúcim finančné záujmy ES vrátane aktivít spojených s nezákonným obchodom s cigaretami na území členských štátov; 

(8)	keďže členské štáty podľa článku 10 Zmluvy o ES majú prijať všetky primerané opatrenia, či už všeobecné alebo špecifické v záujme splnenia povinností vyplývajúcich zo Zmluvy o ES  alebo zo žalôb podaných ES a uľahčiť dosiahnutie cieľov ES;

(9)	keďže ES a členské štáty majú  v rámci svojich právomocí a podľa svojich rozpočtových možností v úmysle naďalej realizovať a zdokonaľovať boj proti pašovaniu pravých a falšovaných cigariet a proti nezákonnému dovozu a dodávaniu týchto cigariet na územie členských štátov;

(10)	keďže v najvyššom záujme spoločnosti Philip Morris International je úplné zamedzenie nezákonného dovozu pravých a falšovaných cigariet na územie členských štátov a falšovania cigariet Philip Morris;

(11)	keďže spoločnosť Philip Morris International súhlasí s tým, že  bude poskytovať ES a členským štátom všetku primeranú priamu aj nepriamu pomoc podľa tejto dohody v boji proti nezákonnému dovozu a falšovaniu cigariet vrátane peňažných platieb;

(12)	keďže ES a niektoré členské štáty podali občianskoprávnu žalobu na Okresnom súde USA        pre Východný okres mesta New York, označenú ako European Community, et al. v. RJR Nabisco, et al. pod č. 01-CV-5188 (NGG) a žiadajú náhradu škody, úhradu nákladov a spravodlivú nápravu, čiastočne v súvislosti s údajným predajom cigariet Philip Morris na území členských štátov, ktorým boli porušené príslušné právne predpisy (ďalej  len “občianskoprávna žaloba“);

(13)	keďže Okresný súd USA túto občianskoprávnu žalobu zamietol (s tým, že niektoré uplatňované nároky boli zrušené a niektoré nie) a v súčasnosti je táto žaloba predmetom odvolania (odvolanie spoločne s občianskoprávnou žalobou ďalej len „súdny spor“);

(14)	keďže v súlade so vzájomnými právami a povinnosťami podľa tejto dohody sa zmluvné strany zhodujú, že je vo verejnom záujme, aby naďalej napĺňali svoje ciele a umožnili, aby sa spoločným a priateľským spôsobom rýchlo, definitívne a úplne vyriešili všetky záležitosti medzi zmluvnými stranami, ktoré súvisia s údajným správaním, činmi alebo opomenutiami, ktoré boli alebo by mohli byť uplatnené v súdnom spore, ako aj všetky údajné škody (ďalej definované) spôsobené takýmto konaním, činmi alebo opomenutiami;  

(15)	keďže zmluvné strany potvrdzujú a zhodujú sa na tom, že prijmú všetky primerané opatrenia s cieľom (1) zabezpečiť plnenie svojich povinností  podľa tejto dohody, (2) umožniť dosiahnutie cieľov tejto dohody a (3) zdržať sa akýchkoľvek opatrení, ktoré by mohli ohroziť dosiahnutie cieľov tejto dohody;

teraz so zreteľom na vzájomné povinnosti tu uvedené, ktorých primeranosť sa týmto potvrdzuje, sa zmluvné strany prostredníctvom svojich splnomocnených zástupcov, podľa tu uvedených vzájomných záväzkov dohodli takto:  

ČLÁNOK 1
DEFINÍCIE 
Odsek 1.01 Definície 

Pojmy použité v tejto dohode majú tento význam: 

„Pobočka“ je vo vzťahu k akejkoľvek osobe každá iná osoba, ktorá je s ňou v právnom vzťahu a ktorá túto osobu kontroluje alebo je ňou kontrolovaná, alebo je s ňou pod spoločnou kontrolou. Na účely tejto definície pojem „kontrola“ vo vzťahu k akejkoľvek osobe znamená právomoc výberu predstavenstva a/alebo určenia spôsobu konania takejto osoby, či už na základe vlastníctva cenných papierov predstavujúcich hlasovacie práva alebo na základe zmluvy a pojmy „kontroluje“ a „kontrolovaný“ majú význam priamo zodpovedajúci tejto definícii. 

„Dohoda“ - význam tomuto pojmu je priradený v preambule tejto dohody.  

„Iniciatívy proti nezákonnému dovozu a falšovaniu“ - význam tomuto pojmu je priradený v odseku 3.01 tejto dohody. 

„Uchádzač“ - význam tomuto pojmu je priradený v protokoloch ES o zhode, ktoré tvoria prílohu B tejto dohody. 

„Schválený zmluvný partner“ je zmluvný partner schválený spoločnosťou Philip Morris International v súlade s protokolmi ES o zhode,  ktoré tvoria prílohu B tejto dohody.

„Arbiter/arbitri“ - význam tomuto pojmu je priradený v odseku 12.02 písm. a) tejto dohody.

„Príkaz na kontrolu“ - význam tomuto pojmu je priradený v odseku 2.02 písm. d) tejto dohody. 

„Základné množstvo“ je 90 miliónov cigariet, čo predstavuje polovicu celkového kombinovaného nezákonne dovezeného množstva cigariet Philip Morris zaisteného členskými štátmi, ktoré boli členskými štátmi k 1. januáru 2004, a to počas kalendárnych rokov končiacich 31. decembra 2001 a 31. decembra 2002, avšak s vylúčením prípadov, keď bolo zaistených menej ako päť veľkých kartónov cigariet Philip Morris. Toto základné množstvo možno upravovať podľa odseku 4.01 písm. (s) a (t) tejto dohody. 

„Vyradený zmluvný partner “ je bývalý schválený zmluvný partner, ktorý už nemá oprávnenie od spoločnosti Philip Morris International na vykonávanie činnosti týkajúcej sa predaja, distribúcie, skladovania alebo prepravy cigariet Philip Morris na území alebo cez územie členských štátov alebo ktoréhokoľvek určeného štátu.

„Kartón“ alebo „balík“ alebo „škatuľa“ je balenie obsahujúce 10 balíčkov cigariet (celkom približne 200 cigariet), ktorého súčasťou sú všetky vstupné materiály používané na výrobu takéhoto balenia, ako je kartón, plastový obal a odtrhávacia páska. 

„Osvedčenie dodržiavania protokolov“ - význam tomuto pojmu je priradený v odseku 2.02 písm. a) tejto dohody. 

„Cigareta“ je akýkoľvek výrobok obsahujúci tabak  a je určený na zapálenie alebo horenie za bežných podmienok používania a patrí sem aj akýkoľvek tabak  určený na „vlastnoručné zhotovenie  cigariet“, ktorý je so zreteľom na svoj vzhľad, typ, balenie alebo označenie vhodný na použitie a pravdepodobne bude ponúkaný spotrebiteľom alebo ho budú spotrebitelia nakupovať ako tabak na výrobu cigariet. Na účely tejto dohody sa 0,0325 uncí tabaku „na vlastnoručné zhotovenie cigariet“ považuje za ekvivalent jednej celej cigarety.  

„Občianskoprávna žaloba“ - význam tomuto pojmu je priradený v preambule tejto dohody.

„Príkaz na zabezpečenie zhody“ - význam tomuto pojmu je priradený v odseku 2.02 písm. d) tejto dohody.

„Nezákonne dovezené cigarety “ sú cigarety dovezené, distribuované alebo predávané na území členského štátu alebo prepravované cez územie členského štátu na účely predaja v tomto členskom štáte v rozpore s príslušnými daňovými, colnými a inými fiškálnymi právnymi predpismi tohto členského štátu alebo ES; na účely tejto dohody však tento pojem nezahŕňa falšované cigarety.

„Nezákonne dovezené cigarety Philip Morris“ sú cigarety Philip Morris dovezené, distribuované a predávané na území členského štátu alebo prepravované cez územie členského štátu na účely predaja v tomto členskom štáte v rozpore s príslušnými daňovými, colnými a inými fiškálnymi právnymi predpismi tohto členského štátu alebo ES; na účely tejto dohody však tento pojem nezahŕňa falšované cigarety Philip Morris. 

„Zmluvný partner“ je prvý nákupca alebo akýkoľvek skladovateľ, prepravca alebo zasielateľ, ktorého služby využíva spoločnosť Philip Morris International v súvislosti so skladovaním alebo prepravou cigariet Philip Morris na území alebo cez územie členských štátov alebo niektorého určeného štátu. 

„Falšované cigarety“ sú cigarety označené ochrannou známkou výrobcu cigariet, ktoré vyrába tretia osoba bez súhlasu tohto výrobcu cigariet; v žiadnom prípade  medzi ne nepatria (i) cigarety vyrábané majiteľom ochrannej známky alebo akoukoľvek jeho pobočkou, bez ohľadu na skutočný alebo zamýšľaný trh ich distribúcie, (ii) cigarety označené ochrannou známkou výrobcu cigariet, ktoré obsahujú  tabak vyrobený alebo predávaný týmto výrobcom cigariet, alebo (iii) cigarety označené ochrannou známkou výrobcu cigariet, ktoré sú zabalené v pravom obale tohto výrobcu cigariet vrátane pravých kartónov a balíčkov tohto výrobcu cigariet. 
 
„Falšované cigarety Philip Morris“ sú cigarety označené ochrannou známkou Philip Morris, ktoré vyrába tretia osoba bez súhlasu spoločnosti Philip Morris; v žiadnom prípade  medzi ne nepatria (i) cigarety vyrábané spoločnosťou Philip Morris alebo akoukoľvek jej pobočkou, bez ohľadu na skutočný alebo zamýšľaný trh ich distribúcie, (ii) cigarety označené ochrannou známkou Philip Morris, ktoré obsahujú tabak vyrobený alebo predávaný spoločnosťou Philip Morris, alebo (iii) cigarety označené ochrannou známkou Philip Morris, ktoré sú zabalené v originálnom balení Philip Morris vrátane originálnych kartónov a balíčkov Philip Morris. 

„Určený štát“ je každý štát uvedený v zozname určených štátov tvoriacom prílohu G tejto dohody, ktorý môže byť menený v súlade s tam uvedeným postupom. 

„Riadna previerka“ je primerané a dôkladné preverovanie uskutočňované spoločnosťou Philip Morris International pred nadviazaním obchodného vzťahu s osobou v oblasti predaja, distribúcie, skladovania a prepravy cigariet Philip Morris na území alebo cez územie členských štátov alebo ktoréhokoľvek určeného štátu tak, ako je uvedené v protokoloch ES o zhode, tvoriacich prílohu B tejto dohody. 

„Informácie z riadnej previerky“ - význam tomuto pojmu je priradený v protokoloch ES o zhode, tvoriacich prílohu B tejto dohody. 

„ES“ - význam tomuto pojmu je priradený v preambule tejto dohody. 

„Protokoly ES o zhode“ - význam tomuto pojmu je priradený v odseku 2.01 tejto dohody. 

„Zmluva o ES“ - význam tomuto pojmu je priradený v odseku 7.03 tejto dohody.

„Deň uzatvorenia“ je neskorší z týchto dní: (i) deň, v ktorom sa spoločnosti Philip Morris International doručia podpisy tejto dohody za všetky príslušné administratívy, ktoré sú žalujúcou stranou v súdnom spore, alebo (ii) deň, v ktorom bol ES doručený podpis tejto dohody za spoločnosť Philip Morris International. 

„Deň ukončenia platnosti“ je deň 12. výročia uzatvorenia dohody. 

„Prvý nákupca“ je akákoľvek osoba, okrem pobočiek spoločnosti Philip Morris International, ktorej spoločnosť Philip Morris International priamo predáva určité množstvo cigariet Philip Morris presahujúce 2 500 veľkých kartónov ročne na účely predaja, distribúcie a spotreby na území jedného alebo viacerých členských štátov alebo ktoréhokoľvek určeného štátu; tento pojem zahŕňa aj pobočky  tejto osoby. 

„Koordinátor fiškálnej zhody“ - význam tomuto pojmu je priradený v protokoloch ES o zhode, tvoriacich prílohu B tejto dohody. 

„Politika fiškálnej zhody“ - význam tomuto pojmu je priradený v odseku 2.01 tejto dohody. 

„Následná riadna previerka“ - význam tomuto pojmu je priradený v protokoloch ES o zhode, tvoriacich prílohu B tejto dohody.

„Dohoda o budúcej spolupráci“ - význam tomuto pojmu je priradený v odseku 13.14 tejto dohody. 

„Identifikačné označenia“ sú kódy a označenia na baleniach cigariet Philip Morris, ktoré        na tieto balenia umiestnila spoločnosť Philip Morris International alebo jej oprávnení zástupcovia a ktoré zodpovedajú informáciám o týchto cigaretách uvedeným v protokoloch o sledovaní a pátraní, tvoriacich prílohu D tejto dohody. 

„Pôvodné účastnícke členské štáty“ sú účastnícke členské štáty, ktoré podpísali vyhotovenie tejto dohody v deň uzatvorenia dohody alebo pred ním. 

„Zamýšľaný trh maloobchodného predaja“ je trh, na ktorom spoločnosť Philip Morris International zamýšľa uskutočniť domáci maloobchodný predaj alebo maloobchodný predaj cigariet Philip Morris bez daní a bez cla (duty-free) tak, že ich predá prvému nákupcovi.

„Medzinárodná politika  zhody“ - význam tomuto pojmu je priradený v protokoloch ES o zhode, tvoriacich prílohu B tejto dohody. 

„Súdny spor“ - význam tomuto pojmu je priradený v odsekoch 12 a 13 preambuly tejto dohody. 

„Straty“ sú peňažné a nepeňažné straty a iné škody, ktoré údajne vznikli  ako dôsledok predaja, distribúcie, skladovania a prepravy nezákonne dovezených cigariet Philip Morris pred dňom uzatvorenia dohody alebo ďalším účastníckym členským štátom pred príslušným dňom podpisu tejto dohody vrátane všetkých peňažných a nepeňažných strát a iných škôd, ktoré si ES a členské štáty nárokovali alebo opísali v bodoch 39 a 40 sťažnosti zo dňa 3. augusta 2001, podanej v spojitosti s prípadom označeným ako Európske spoločenstvo a i. verzus RJR Nabisco a i., číslo prípadu  01-CV- 5188 (NGG). 

„Záujmový trh“ - význam tomuto pojmu je priradený v protokole 6 prílohy D tejto dohody. 

„Veľký kartón“ je kartón obsahujúci 10 000 cigariet. 

„Členské štáty“ sú štáty, ktoré sú členmi Európskej únie. 

„Pranie špinavých peňazí“ je konanie, ktoré je v rozpore s § 1956 alebo 1957 zákona USA  č. 18 alebo porovnateľnými ustanoveniami právnych predpisov ES alebo členských štátov. 

„Nový členský štát“ je ktorýkoľvek členský štát, ktorý predložil Rade EÚ žiadosť o členstvo v Európskej únii a žiadosť bola schválená  a tento štát sa po pristúpení k Zmluve o Európskej únii stal členským štátom Európskej únie po 1. januári 2004.

„Neúčastnícke členské štáty“ sú členské štáty, ktoré nie sú zmluvnou stranou tejto dohody.

„Oznámenie záujmu“ - význam tomuto pojmu je priradený v protokole 6  prílohy D tejto dohody. 

„OLAF“ je Úrad Európskej komisie pre boj proti podvodom alebo akýkoľvek jeho nástupca. 

„Balíček“ je malé balenie obsahujúce približne 20 cigariet, ktorého súčasťou sú vstupné materiály používané na výrobu takéhoto balenia, ako sú kartón, hliníková fólia alebo metalizovaný papier, plastové obaly, kolkové známky a odtrhávacie pásky.

„Účastnícke členské štáty“ - význam tomuto pojmu je priradený v preambule tejto dohody. 

„Osoba“ je fyzická osoba, právnická osoba, podnikateľské združenie, spoločnosť s ručením obmedzeným, združenie, trust alebo iná osoba alebo organizácia vrátane vlády alebo územného alebo správneho celku alebo ich orgánu alebo sprostredkovateľa.  

„Cigarety Philip Morris“ sú cigarety vyrobené spoločnosťou Philip Morris  alebo ktoroukoľvek z jej pobočiek, ktoré vyrábajú cigarety, prípadne cigarety vyrábané na základe licencie a označené ochrannými známkami Philip Morris v súlade s prílohou I.

„Philip Morris “ je skupina Altria Group, Inc., f/k/a  Philip Morris Companies Inc., a všetky jej súčasné a bývalé pobočky, priame a nepriame dcérske spoločnosti spolu s ich priamymi a nepriamymi dcérskymi spoločnosťami a/alebo ich nástupcovia, ako aj všetci súčasní a bývalí zamestnanci, riaditelia, úradníci a pracovníci vrátane externých právnych zástupcov. 

„Philip Morris International“ je spoločnosť Philip Morris International Inc. a ňou kontrolované dcérske spoločnosti vrátane Philip Morris Products Inc., Philip Morris Duty Free Inc. a Philip Morris World Trade SARL. 

„Vzdané nároky“ - význam tomuto pojmu je priradený v odseku 9.01 písm. b) tejto dohody. 

„Osoby zbavené záväzkov“ - význam tomuto pojmu je priradený v odseku 9.01 písm. a) tejto dohody. 

„Osoby, ktoré sa vzdali nárokov“ – význam tomuto pojmu je priradený v odseku 9.01          písm. a) tejto dohody. 

„Príslušné administratívy“ - význam tomuto pojmu je priradený v preambule  tejto dohody.

„Príslušný právny predpis“ - význam tomuto pojmu je priradený v odseku 13.06 písm. a) tejto dohody. 

„Ohlasovací systém“ - význam tomuto pojmu je priradený v protokoloch ES o zhode, tvoriacich  prílohu B tejto dohody. 

„Zástupcovia príslušných administratív“ sú zástupcovia OLAF alebo iní splnomocnení zástupcovia riadne ustanovení príslušnými  administratívami. 

„Žiadosť o ukončenie“ - význam tomuto pojmu je priradený v protokoloch ES o zhode, tvoriacich prílohu B tejto dohody.

„Maloobchodný dopyt“ je odhadovaný dopyt po cigaretách Philip Morris na určitom trhu, ktoré by mali byť  predané v maloobchodnej sieti na tomto trhu v súlade s príslušnými daňovými, colnými a ostatnými fiškálnymi právnymi predpismi.  

„Plán predaja“ - význam tomuto pojmu je priradený v protokoloch ES o zhode, tvoriacich prílohu B tejto dohody.

„Zaistenie“ sa vzťahuje na jednu fyzickú osobu alebo inú osobu (alebo v niektorých konkrétnych prípadoch viaceré fyzické osoby alebo iné osoby, ak sa preukáže, že konajú vo vzájomnej zhode), na jedno miesto (alebo v niektorých konkrétnych prípadoch na viaceré miesta vo vzájomnej tesnej blízkosti, ak sa preukáže, že tvoria súčasť jednej siete), na jeden časový okamih (alebo v niektorých konkrétnych prípadoch na viaceré časové okamihy, ak sa ukáže, že ide o súčasť tej istej schémy).

„Deň podpisu“ je vo vzťahu k jednotlivým pôvodným účastníckym členským štátom deň uzatvorenia dohody alebo vo vzťahu k jednotlivým ďalším účastníckym štátom deň, v ktorom takýto účastnícky štát podpísal túto dohodu. 

„Predané maloobchodným predajcom“ je (i) predaj cigariet oprávneným maloobchodným predajcom zákazníkovi, v ktorého rámci boli zaplatené alebo zahrnuté do predajnej ceny  všetky príslušné spotrebné dane a DPH členského štátu z maloobchodnej ceny v mieste predaja, alebo (ii) predaj zákazníkovi, ktorý si objednal 50 alebo menej balíčkov cigariet prostredníctvom Internetu alebo iným spôsobom, keď pri realizácii predaja predajca nie je vo fyzickom kontakte so zákazníkom. 

„Vyhlásenie o nedodržiavaní protokolov“ - význam tomuto pojmu je priradený v odseku 2.02 písm. b) tejto dohody. 

„Ďalšie účastnícke členské štáty“ sú účastnícke členské štáty, ktoré podpísali výtlačok tejto dohody po dni uzatvorenia dohody. 

„Nasledujúci nákupca“ je akákoľvek osoba alebo jej pobočka, okrem pobočiek Philip Morris, ktorá ročne odoberie viac ako 1 000 veľkých kartónov cigariet Philip Morris z iných zdrojov, ako je spoločnosť Philip Morris International. 

„Dostatočný dôkaz“ - význam tomuto pojmu je priradený v protokoloch ES o zhode, tvoriacich prílohu B tejto dohody. 

„Doplnkové platby“ sú platby, ktoré má v prípade zaistenia nezákonne dovezených cigariet Philip Morris spoločnosť Philip Morris International uhradiť bez ohľadu na zavinenie v súlade s  odsekom 4.01 písm. f) a 4.01 písm. g) tejto dohody, ako náhradu ušlých daní, cla a iných platieb príslušným administratívam a tiež na vytvorenie ďalšieho zdroja financovania opatrení proti nezákonnému dovozu.

„Územie členských štátov“ je colné územie ES podľa článku 3 nariadenia Rady (EHS)           č. 2913/92, ktorým sa ustanovuje Colný kódex spoločenstva vrátane  - na vylúčenie pochybností - slobodných pásiem, slobodných prístavov a bezcolných (duty-free) oblastí fyzicky sa nachádzajúcich na tomto území, ako aj Aland. 

„Územie neúčastníckeho členského štátu“ je územie neúčastníckeho členského štátu podľa článku 3 nariadenia Rady (EHS) č. 2913/92, ktorým sa ustanovuje Colný kódex  spoločenstva vrátane - na vylúčenie pochybností - slobodných pásiem, slobodných prístavov a bezcolných (duty-free) oblastí fyzicky sa nachádzajúcich na tomto území.

„Územie účastníckeho členského štátu“ je územie účastníckeho členského štátu podľa článku 3 nariadenia Rady (EHS) č. 2913/92, ktorým sa ustanovuje Colný kódex spoločenstva vrátane - na vylúčenie pochybností - slobodných pásiem, slobodných prístavov a bezcolných (duty-free) oblastí fyzicky sa nachádzajúcich na tomto území, ako aj Aland.

„Protokoly o sledovaní a pátraní“ - význam tomuto pojmu je priradený v odseku 5.01 tejto dohody a sú prílohou D tejto dohody. 

„Príkaz na ukončenie“ - význam tomuto pojmu je priradený v protokoloch ES o zhode, tvoriacich prílohu B tejto dohody. 

„Ochranná známka“ je názov značky (samotný alebo spojený s akýmkoľvek iným slovom), logo, symbol alebo akýkoľvek iný znak identifikujúci výrobok. 

„Viceprezident pre systémy zhody“ - význam tomuto pojmu je priradený v protokoloch ES o zhode, tvoriacich prílohu B tejto dohody. 

„Celosvetový trh bez dane a bez cla (World Wide Duty Free)“ je celosvetový trh, na ktorom spoločnosť Philip Morris International predáva cigarety Philip Morris na účely ich ďalšieho predaja maloobchodným spotrebiteľom oprávneným na nákup bez domácich daní.  
ČLÁNOK 2
POSTUPY SPOLOČNOSTI PHILIP MORRIS INTERNATIONAL
 V OBLASTI PREDAJA A DISTRIBÚCIE

Odsek 2.01 Postupy ES v oblasti zhody 

Spoločnosť Philip Morris International sa už v rámci svojej firemnej politiky zaviazala dodržiavať zásady zakotvené vo Vyhlásení spoločnosti Philip Morris Companies  Inc. o politike dodržiavania zhody s fiškálnymi a obchodnými právnymi predpismi  a právnymi predpismi proti praniu špinavých peňazí zo dňa 13. septembra 1999 („politika fiškálnej zhody“), ktorého kópia tvorí prílohu A tejto dohody. Okrem ustanovení uvedených v prílohe A  spoločnosť Philip Morris International súhlasí s tým,  že príjme, zavedie a záväzne bude dodržiavať protokoly  schválené ES, týkajúce sa predaja, distribúcie, skladovania a prepravy cigariet Philip Morris na území alebo cez územie členských štátov alebo ktoréhokoľvek určeného štátu („protokoly ES o zhode“), ktoré tvoria prílohu B tejto dohody. 

Odsek 2.02 Osvedčovanie dodržiavania protokolov ES o zhode

a)	Každý rok v deň výročia uzatvorenia tejto dohody spoločnosť Philip Morris International poskytne príslušným administratívam správu podpísanú viceprezidentom pre systémy  zhody, ktorá bude opisovať spôsob plnenia požiadaviek (i) uvedených v protokoloch ES o zhode, ktoré tvoria prílohu B tejto dohody a (ii) v protokoloch o sledovaní a pátraní, ktoré sú uvedené v článku 5 a v prílohe D tejto dohody („osvedčenie dodržiavania protokolov“).

b)	Ak po prevzatí akéhokoľvek osvedčenia dodržiavania protokolov OLAF opodstatnene dospeje k záveru, že spoločnosť Philip Morris International si neplní svoje povinnosti podľa protokolov ES o zhode alebo protokolov o sledovaní a pátraní, môže spoločnosti Philip Morris International najneskôr do 60 dní od prevzatia osvedčenia  dodržiavania protokolov predložiť svoje vyjadrenie, v ktorom jasne uvedie oblasti, v ktorých podľa dôvodného názoru OLAF spoločnosť Philip Morris International neplní svoje povinnosti  podľa protokolov ES o zhode alebo protokolov o sledovaní a pátraní, dôvody svojho presvedčenia, ako aj opatrenia, ktoré má spoločnosť Philip Morris International prijať na účely zabezpečenia plnenia svojich povinností podľa protokolov ES o zhode (ďalej len „vyhlásenie o nedodržiavaní protokolov“).

c)	OLAF tiež môže spoločnosti Philip Morris International predložiť vyhlásenie o nedodržiavaní protokolov kedykoľvek, keď bude dôvodne presvedčený o tom, že spoločnosť Philip Morris International vo významnej miere nedodržiava protokoly ES o zhode a protokoly o sledovaní a pátraní a takéto  nedodržiavanie by mohlo viesť k výraznému nárastu objemu nezákonne dovezených cigariet Philip Morris. 

d)	Do 30 dní od prijatia vyhlásenia o nedodržiavaní protokolov podľa písmen b) alebo c) musí spoločnosť Philip Morris International predložiť úradu OLAF svoju písomnú odpoveď. Nato sa splnomocnení zástupcovia spoločnosti Philip Morris International a Európskej komisie stretnú a budú rokovať v dobrej viere v záujme vyriešenia akéhokoľvek sporu v súvislosti s vyhlásením o nedodržiavaní protokolov. Ak nebude spor vyriešený do 60 dní od prevzatia vyhlásenia o nedodržiavaní protokolov spoločnosťou Philip Morris International, Európska komisia môže tento spor postúpiť arbitrovi podľa odseku 12.02 tejto dohody a požadovať, aby arbiter prikázal spoločnosti Philip Morris International plnenie protokolov ES o zhode alebo protokolov o sledovaní a pátraní podľa okolností (ďalej len „príkaz na zabezpečenie zhody“) a/alebo prikázal spoločnosti Philip Morris International, aby umožnila úradu OLAF vykonanie kontroly spoločnosti Philip Morris International na účely zistenia, aké príkazy na zabezpečenie zhody sú potrebné (ďalej len „príkaz na kontrolu“). 

e)	Podľa príkazu na kontrolu vydaného v súlade s týmto odsekom musí spoločnosť Philip Morris International splniť nasledujúce a len tieto požiadavky: 

(i)	ak bude OLAF požadovať vstup do priestorov, umožní mu vstup do všetkých prevádzkových priestorov spoločnosti Philip Morris International alebo jej pobočiek výlučne na účely sledovania ich podnikateľských operácií, ale s tým, že OLAF spoločnosti Philip Morris International vhodným spôsobom oznámi, kedy a kde mieni tak urobiť;

(ii)	ak bude mať OLAF v úmysle preverovať doklady, spoločnosť Philip Morris International mu predloží požadované obchodné záznamy vytvorené odo dňa uzatvorenia tejto dohody, ktoré môžu podľa opodstatneného presvedčenia OLAF  pomôcť v jeho úsilí zameranom na boj proti nezákonnému dovozu a falšovaniu. 

f)	V prípade  konania podľa odseku 2.02 písm. d) môže arbiter vydať spoločnosti Philip Morris International príkaz na zabezpečenie zhody alebo príkaz na kontrolu, len ak sa prevahou dôkazov preukázalo, že (i) spoločnosť Philip Morris International závažným spôsobom nedodržiava protokoly ES o zhode a/alebo protokoly o sledovaní a pátraní, (ii) OLAF takéto neplnenie identifikoval vo svojom vyhlásení o nedodržiavaní a (iii) toto nedodržiavanie protokolov nebolo primerane odstránené do doby arbitrážneho konania.
 
ČLÁNOK 3
INICIATÍVY PROTI NEZÁKONNÉMU DOVOZU A FALŠOVANIU

Odsek 3.01 Iniciatívy  proti nezákonnému dovozu a falšovaniu 

a)	Politikou ES a členských štátov je dôrazný boj proti umiestňovaniu na trh, predaju a distribúcii nezákonne dovezených a falšovaných cigariet na území alebo cez územie členských štátov. ES má v úmysle, s prihliadnutím na rozpočtové možnosti, zintenzívniť svoje úsilie s cieľom obmedziť umiestňovanie na trh, distribúciu a predaj nezákonne dovezených a falšovaných cigariet; využívať zodpovedajúce zariadenia na monitorovanie a sledovanie umiestňovania nezákonne dovezených a falšovaných cigariet na trh, ich predaj, distribúciu, skladovanie a prepravu a pokračovať v školení zamestnancov pôsobiacich v oblasti presadzovania práva, ako čo najlepšie odhaľovať a zaistiť nezákonne dovezené a falšované cigariety. 

Odsek 3.02 Podpora iniciatív proti nezákonnému dovozu a falšovaniu 

a)	Spoločnosť Philip Morris International si je vedomá toho, že je v jej najvyššom záujme eliminovať nezákonný dovoz  pravých aj falšovaných cigariet a ich umiestňovanie na trh na území členských štátov, ako aj falšovanie cigariet Philip Morris, preto súhlasí s poskytovaním priamej aj nepriamej pomoci ES a členským štátom v  boji proti nezákonne dovezeným a falšovaným cigaretám tak, ako je uvedené v odseku 4.01, v prílohe B, prílohe C a prílohe D. Peňažné platby podľa tejto dohody môžu  slúžiť ako doplnkový zdroj financovania iniciatív proti nezákonnému dovozu a falšovaniu. 

b)	S prihliadnutím na ustanovenia článku 10 tejto dohody platí, že v prípade akéhokoľvek sporu týkajúceho sa platby, ktorú poskytla alebo má poskytnúť spoločnosť Philip Morris International v súlade s týmto odsekom 3.02 alebo prílohou C (peňažné príspevky spoločnosti Philip Morris International) sa strany, ktorých sa spor týka, stretnú a budú rokovať v záujme vyriešenia sporu v dobrej viere. Ak spor nebude vyriešený do 60 dní odo dňa doručenia formálneho oznámenia o spore príslušnej zmluvnej strane, ktorákoľvek z dotknutých zmluvných strán môže tento spor postúpiť arbitrovi (arbitrom)  v súlade s odsekom 12.02 tejto dohody. 

ČLÁNOK 4
SPOLUPRÁCA V OBLASTI BOJA  PROTI  NEZÁKONNÉMU DOVOZU A FALŠOVANIU

Odsek 4.01 Zaistenie nezákonne  dovezených a falšovaných cigariet 

S prihliadnutím na obmedzenia uvedené v písmenách k) až u) sa zmluvné strany dohodli na nasledujúcich postupoch pri zaisťovaní cigariet označených ochrannou známkou Philip Morris členskými štátmi po dni uzatvorenia dohody: 

a)	do 30 dní odo dňa oznámenia úradu OLAF, že určitý členský štát zaistil päť alebo viac veľkých kartónov cigariet označených  ochrannou známkou Philip Morris, môže OLAF poskytnúť spoločnosti Philip Morris International oznámenie o zaistení, ktoré bude obsahovať: 

(i)	dátum, čas a miesto zaistenia;
(ii)	značku zaistených cigariet uvedenú na balení a označenie  zamýšľaného trhu maloobchodného predaja, ak je táto informácia k dispozícii;
(iii)	množstvo zaistených cigariet;
(iv)	akékoľvek  identifikačné označenia, ktoré sú uvedené na veľkých kartónoch alebo škatuliach so zaistenými cigaretami a
(v)	v prípade zaistenia uskutočneného členskými štátmi mimo územia členských štátov dôvod,  ktorý viedol  zaisťujúci členský štát k presvedčeniu, že zaistené cigarety boli určené na umiestnenie na územie členských štátov. 

b)	Spoločnosti Philip Morris International bude umožnená obhliadka zaistených cigariet v takom stave, v akom boli v čase zaistenia, a to do 30 dní od odoslania oznámenia o zaistení podľa písmena a) a odobratie náhodne vybraných vzoriek na preskúmanie. Zaisťujúci orgán môže tiež vybrať vzorky, ktoré je spoločnosť Philip Morris International povinná preskúmať. 

c)	Do 30 dní od obhliadky zaistených cigariet podľa písmena b) spoločnosť Philip Morris International predloží úradu OLAF písomné vyjadrenie, či sú zaistené cigarety pravé alebo falšované cigarety Philip Morris. 

d)	S prihliadnutím na obmedzenia uvedené v písmenách k) až u) platí, že ak bude oznámenie o zaistení podľa písmena a) doručené v súlade s požiadavkami tohto písmena a) a ak spoločnosť Philip Morris International určí, že zaistené cigarety sú falšované, súčasťou jej vyjadrenia bude aj dokumentácia a výsledky skúšok, ktoré budú tento záver potvrdzovať. Pri určovaní, či ide o pravé alebo falšované cigarety Philip Morris, sa zohľadnia kritériá uvedené v prílohe F tejto dohody, ktoré sa budú upravovať na základe vývoja nových technológií a postupov po vzájomnej dohode zmluvných strán. 

e)	S prihliadnutím na obmedzenia uvedené v písmenách k) až u) platí, že ak bude oznámenie o zaistení podľa písmena a) doručené v súlade s požiadavkami tohto písmena a) a ak  zaistené cigarety Philip Morris sú nezákonne dovezené cigarety vyrobené po 1. januári 2004, vyjadrenie spoločnosti Philip Morris International bude obsahovať čo najviac jej dostupných informácií týkajúcich sa: 

(i)	miesta výroby zaistených cigariet;
(ii)	dátumu výroby zaistených cigariet;
(iii)	krajiny, pre ktorú boli zaistené cigarety určené;
(iv)	akéhokoľvek priebežného skladovania a prepravy;
(v)	totožnosti prvého nákupcu zaistených cigariet;
(vi)	totožnosti každého známeho nasledujúceho nákupcu zaistených cigariet; 
(vii)	faktúr prvému nákupcovi, ktoré sa vzťahujú na zaistené cigarety a
(viii)	záznamov o platbách za zaistené cigarety od prvého nákupcu.
 
f)	S prihliadnutím na obmedzenia uvedené v písmenách k) až u) platí, že ak bude oznámenie o zaistení podľa písmena a) doručené v súlade s požiadavkami tohto písmena a), v prípade ak nezákonne dovezené cigarety Philip Morris zaistí pôvodný účastnícky členský štát po dni uzatvorenia dohody alebo ďalší účastnícky členský štát po dni podpísania dohody, vyjadrenie spoločnosti Philip Morris International bude obsahovať aj doplnkovú platbu vypočítanú takto:

(i)	spoločnosť Philip Morris International uhradí doplnkovú platbu ako náhradu ES a účastníckemu členskému štátu, ktorý zaistil cigarety, za ušlé dane, clo a iné náklady, a to vo výške 100 %  daní a cla, ktoré by boli vymerané v prípade, ak by nezákonne dovezené cigarety Philip Morris boli zákonne distribuované do maloobchodnej siete v účastníckom členskom štáte, ktorý cigarety zaistil, podľa prílohy E, ktorú budú príslušné administratívy pri zmene daní a cla aktualizovať oznámením  spoločnosti Philip Morris International; uvedená suma však bude znížená o všetky dane a clo, ktoré boli ES alebo akémukoľvek členskému štátu/členským štátom vo vzťahu k týmto nezákonne dovezeným cigaretám Philip Morris zaplatené a

(ii)	ak množstvo zaistených nezákonne dovezených cigariet Philip Morris po pripočítaní k celkovému množstvu nezákonne dovezených cigariet Philip Morris už zaistených v tom istom kalendárnom roku členskými štátmi, ktoré nimi boli k 1. januáru 2004, bude vyššie ako základné množstvo, spoločnosť Philip Morris International v rámci doplnkovej platby uhradí aj dodatočnú sumu vo výške štvornásobku sumy uvedenej v písmene f) (i), ktorou bude kompenzovať ES a účastníckemu členskému štátu, ktorý cigarety zaistil, akékoľvek náklady neuhradené sumou uvedenou v písmene f) (i) a ktorá môže slúžiť ES a účastníckemu členskému štátu, ktorý cigarety zaistil, ako doplnkový zdroj financovania ich aktivít v boji proti nezákonnému dovozu a falšovaniu. 

g)	 S prihliadnutím na obmedzenia uvedené v písmenách k) až u) platí, že ak bolo oznámenie o zaistení podľa písmena a) doručené v súlade s požiadavkami písmena a), v prípade ak nezákonne dovezené cigariety Philip Morris zaistí po dni uzatvorenia dohody neúčastnícky členský štát,  vyjadrenie spoločnosti Philip Morris International bude obsahovať aj doplnkovú platbu vypočítanú takto:

(i)	spoločnosť Philip Morris International uhradí doplnkovú platbu ako náhradu ES za ušlé dane a clo a iné náklady, a to vo výške 100 %  daní a cla, ktoré by boli ES poukázané v prípade, ak by nezákonne dovezené cigarety Philip Morris boli zákonne distribuované do maloobchodnej siete v neúčastníckom členskom štáte, ktorý cigarety zaistil v súlade s prílohou E; uvedená suma však bude znížená o všetky dane a clo, ktoré boli ES alebo niektorému členskému štátu/členským štátom vo vzťahu k týmto nezákonne dovezeným cigaretám Philip Morris  zaplatené a

(ii)	ak množstvo zaistených nezákonne dovezených cigariet Philip Morris po pripočítaní k celkovému množstvu nezákonne dovezených cigariet Philip Morris už zaistených v tom istom kalendárnom roku členskými štátmi, ktoré nimi boli k 1. januáru 2004, bude vyššie ako základné množstvo, spoločnosť Philip Morris International v rámci doplnkovej  platby uhradí aj dodatočnú sumu vo výške štvornásobku sumy uvedenej v písmene g) (i), ktorou bude kompenzovať ES akékoľvek náklady nepokryté sumou uvedenou v písmene g) (i) a ktorá môže slúžiť ES ako doplnkový zdroj financovania jeho aktivít v boji proti nezákonnému dovozu a falšovaniu. 

h)	Doplnkové platby, ktoré majú byť vyplatené podľa písmen f) a g), nie sú podmienené povinnosťou príslušných administratív preukázať zavinenie zo strany spoločnosti Philip Morris International. Tieto platby, ak sú splatné, sa vyplatia aj v prípade, ak spoločnosť Philip Morris International vo všetkých ohľadoch splnila svoje povinnosti podľa tejto dohody, týkajúce sa úsilia a iniciatív proti nezákonnému dovozu. 

i)	Zmluvné strany uznávajú a chápu, že samotná skutočnosť zaistenia nezákonne dovezených cigariet Philip Morris v ktoromkoľvek bode distribučného reťazca nebude sama osebe znamenať, že spoločnosť Philip Morris International alebo prvý nákupca, ktorému boli zaistené cigarety Philip Morris predané, porušuje príslušné daňové a colné predpisy.

j)	OLAF alebo akýkoľvek účastnícky členský štát môže kedykoľvek zo zaistených cigariet odoberať vzorky a testovať ich. Ak  OLAF spochybní stanovisko spoločnosti Philip Morris International ohľadom toho, či zaistený tovar sú nezákonne dovezené alebo falšované cigarety Philip Morris, OLAF zašle spoločnosti Philip Morris International svoje písomné vyjadrenie, v ktorom uvedie dôvody svojich námietok, a to do 60 dní od prijatia vyjadrenia uvedeného v odseku 4.01 písm. c); spoločnosť Philip Morris International a OLAF sa potom stretnú a budú rokovať a pokúsia sa vyriešiť spor v dobrej viere. Ak nebude možné spor vyriešiť do 30 dní odo dňa, keď spoločnosť Philip Morris International prijala vyjadrenie OLAF, sporné vzorky sa predložia nezávislému laboratóriu alebo zariadeniu na preskúmanie  a stanovenie, či sú cigarety falšovanými alebo nezákonne dovezenými cigaretami Philip Morris, a to podľa kritérií uvedených v prílohe F tejto dohody. Stanovisko takéhoto nezávislého laboratória alebo zariadenia, ktoré určí, či sú tieto cigarety falšovanými alebo nezákonne dovezenými cigaretami Philip Morris, je konečné a pre zmluvné strany záväzné. Náklady na služby tohto laboratória alebo zariadenia uhradí strana, v ktorej neprospech je stanovisko. Nezávislé laboratórium alebo zariadenie sa vyberie na základe vzájomnej dohody zmluvných strán v deň uzatvorenia tejto dohody. Ak vznikne spor v otázkach výberu nezávislého laboratória alebo zariadenia, bude ho riešiť arbiter podľa odseku 12.02 tejto dohody. 

k)	Bez ohľadu na prípadné opačné ustanovenia tohto odseku 4.01 platí, že spoločnosť Philip Morris International nebude povinná vykonať doplnkové platby podľa písmen f) a g) a nezákonne dovezené cigarety Philip Morris nebudú zahrnuté do výpočtov určených na stanovenie výšky prípadnej doplnkovej platby podľa písmen f) a g), ak:

(i)	oznámenie o zaistení podľa písmena a) nebolo doručené zodpovedajúcim spôsobom v súlade s požiadavkami uvedenými v písmene a);

(ii)	spoločnosti Philip Morris International nebolo umožnené vykonať obhliadku zaistených cigariet v súlade s požiadavkami uvedenými  v písmene b), alebo ak sa zaisťujúci orgán vyjadrí, že zaistené cigarety nie sú nezákonne dovezenými cigaretami Philip Morris, čoho dôkazom bolo vydanie zaistených cigariet; 

(iii)	celkový objem nezákonne dovezených cigariet Philip Morris zaistených v rámci určitého zaistenia bol nižší ako päť veľkých kartónov, po odpočítaní akéhokoľvek množstva cigariet, ktoré zaisťujúci orgán alebo súd vylúčil podľa článku 8 smernice 92/12 ako cigarety nadobudnuté v inom členskom štáte na „vlastnú potrebu“ a prepravované kupujúcim;

(iv)	nezákonne dovezené cigarety Philip Morris boli vyrobené pred 1. januárom 2004;

(v)	nezákonne dovezené cigarety Philip Morris odcudzila tretia osoba, pričom spoločnosť Philip Morris International môže odcudzenie primeraným spôsobom dokázať;

(vi)	nezákonne dovezené cigarety Philip Morris zaistil členský štát mimo územia členských štátov, pričom spoločnosť Philip Morris International prevahou dôkazov dokáže, že tieto zaistené cigarety neboli určené na umiestnenie na trh na území členských štátov; alebo

(vii)	nezákonne dovezené cigarety Philip Morris zaistil členský štát a  spoločnosť Philip Morris International primeraným spôsobom preukáže, že tieto nezákonne dovezené cigarety Philip Morris boli predané, distribuované, skladované a prepravované v súlade so všetkými príslušnými fiškálnymi a zákonnými požiadavkami ES a členského štátu, alebo že ich predal maloobchodný predajca.

l)	V prípade akéhokoľvek sporu týkajúceho sa (i) použitia ustanovení písmena k), (ii) výšky prípadnej  platby, ktorá má byť vykonaná podľa písmen f) a g), alebo (iii) určenia príslušného členského štátu, ktorý cigarety zaistil, zmluvné strany zúčastnené na tomto spore sa stretnú, budú rokovať a pokúsia sa vyriešiť spor v dobrej viere. Ak nedôjde k vyriešeniu sporu do 60 dní od prijatia formálneho oznámenia o spore niektorou zmluvnou stranou, ktorákoľvek z dotknutých zmluvných strán môže spor predložiť arbitrovi na vyriešenie podľa ustanovení odseku 12.02 tejto dohody. 

m)	Ak členský štát alebo ES prijme doplnkovú platbu v súvislosti s konkrétnym zaistením cigariet Philip Morris a neskôr vyberie dane a clo alebo peňažný ekvivalent od spoločnosti Philip Morris v súvislosti s týmto konkrétnym zaistením, tento členský štát alebo ES okamžite vráti spoločnosti Philip Morris International sumu uhradenej doplnkovej platby rovnajúcu sa výške takýchto vybraných daní a cla alebo peňažného ekvivalentu, ako aj všetky zodpovedajúce čiastky zo súm prípadne vyplatených podľa písmen f) (ii) alebo g) (ii). 

n)	Ak členský štát alebo ES prijme doplnkovú platbu v súvislosti s konkrétnym zaistením cigariet Philip Morris a neskôr sa zistí, že vo vzťahu k tomuto konkrétnemu zaisteniu už boli zaplatené dane a clo alebo peňažný ekvivalent, tento členský štát alebo ES okamžite vráti  spoločnosti Philip Morris International sumu uhradenej doplnkovej platby rovnajúcu sa výške vybraných alebo zaplatených daní a cla alebo peňažného ekvivalentu, ako aj všetky zodpovedajúce čiastky zo súm prípadne vyplatených podľa písmen f) (ii) alebo g) (ii). 

o)	Bez ohľadu na ostatné ustanovenia tejto dohody, okrem ustanovení písmen p), t) a u), v prípade zaistenia nezákonne dovezených cigariet Philip Morris v niektorom novom členskom štáte platí nasledujúce: 

(i)	v prvom roku, ktorý nasleduje po pristúpení tohto nového členského štátu do Európskej únie, nebude spoločnosť Philip Morris International vyplácať žiadne doplnkové platby a akékoľvek zaistené množstvá sa nebudú pri akomkoľvek ďalšom  výpočte podľa  písmen f) alebo g) rátať ako súčasť základného množstva;

(ii)	bez ohľadu na body (iii) a (iv) platí, že po úprave základného množstva podľa písmena s) spoločnosť Philip Morris International vyplatí doplnkové platby podľa písmena f) (i) a/alebo f) (ii) v prípade ďalšieho účastníckeho členského štátu, alebo písmena g) (i) a/alebo g) (ii) v prípade neúčastníckeho členského štátu, a takto zaistené množstvá sa budú rátať ako súčasť základného množstva na účely akéhokoľvek ďalšieho výpočtu podľa písmen (f) alebo (g) až od roka nasledujúceho po roku, keď výskyt nezákonne dovezených a falšovaných cigariet v tomto novom členskom štáte bude menší ako 2 % celkového trhu s cigaretami v tomto novom členskom štáte; 

(iii)	v druhom, treťom, štvrtom a piatom roku nasledujúcom po pristúpení takéhoto nového členského štátu k Európskej únii, ak nebude daný nový členský štát spĺňať ustanovenie bodu (ii), doplnkovú platbu  Philip Morris International vyplatí len podľa ustanovení písmena f) (i) v prípade ďalšieho účastníckeho členského štátu, a/alebo písmena g) (i) v prípade neúčastníckeho členského štátu, a to len vtedy, ak v danom roku: 

(A)	výskyt nezákonne dovezených a falšovaných cigariet v tomto novom členskom štáte je:

(1)	12 % alebo menej (v druhom roku po pristúpení)
(2)	10 % alebo menej (v treťom roku po pristúpení)
(3)	  7 % alebo menej (v štvrtom roku po pristúpení)
(4)	  5 % alebo menej (v piatom roku po pristúpení)
z celkového trhu s cigaretami v tomto novom členskom štáte; alebo

(B)	výskyt nezákonne dovezených a falšovaných cigariet v tomto novom členskom štáte je vyšší ako  prahové množstvo podľa písmena A, ale množstvo nezákonne dovezených cigariet Philip Morris  delené celkovým množstvom nezákonne dovezených a falšovaných cigariet v tomto novom členskom štáte, vyjadrené v percentách presiahne 70 % z  (x) - celkového zdaneného maloobchodného predaja cigariet Philip Morris vydeleného (y) - celkovým zdaneným maloobchodným predajom cigariet v tomto novom členskom štáte, vyjadrené v percentách; 

(iv)	od šiesteho roku po pristúpení nového členského štátu k Európskej únii spoločnosť Philip Morris International vyplatí doplnkové platby a akékoľvek zaistené množstvá sa budú rátať ako súčasť základného množstva na účely výpočtu podľa písmen f) alebo g) len vtedy, ak bude množstvo nezákonne dovezených a falšovaných cigariet ako percento z celkového trhu s cigaretami v tomto novom členskom štáte menšie alebo rovné množstvu nezákonne dovezených a falšovaných cigariet ako percento z celkového trhu s cigaretami v pôvodných účastníckych členských štátoch v piatom roku po pristúpení tohto nového členského štátu k Európskej únii  podľa písmena q).

p)	Okrem obmedzení týkajúcich sa  doplnkových platieb podľa písmena o) platí, že ak v prvých piatich rokoch po pristúpení nového členského štátu k Európskej únii dôjde v tomto novom členskom štáte k zaisteniu nezákonne dovezených cigariet Philip Morris, pričom po pripočítaní ich množstva k celkovému množstvu nezákonne dovezených cigariet Philip Morris už zaistených v tom istom kalendárnom roku vo všetkých nových členských štátoch, ktoré pristúpili k Európskej únii v tom istom roku ako nový členský štát, v ktorom k zaisteniu došlo, výsledný súčet presiahne základné množstvo k 1. januáru 2004, spoločnosť Philip Morris International nebude povinná vo vzťahu k tomuto zaisteniu vykonať doplnkové platby. Zmluvné strany sa dohodnú na spôsobe uplatňovania tohto písmena p) vo vzťahu ku každému novému členskému štátu, ktorý  pristúpi k Európskej únii po 1. januári 2007. 

q)	Na účely písmen o) a p) sa množstvo nezákonne dovezených a falšovaných cigariet v ktoromkoľvek novom členskom štáte a v pôvodných účastníckych členských štátoch podľa písmena o) (iv) stanoví spôsobom, na akom sa dohodnú zmluvné strany. 

r)	Ak členský štát alebo akýkoľvek jeho územný alebo správny celok predá alebo ďalej predá, alebo povolí predaj alebo  ďalší predaj zaistených nezákonne dovezených cigariet Philip Morris, vo vzťahu k takýmto cigaretám sa nevyplatí žiadna doplnková platba a ak už bola doplnková platba vyplatená, bude vrátená.

s)	Ak nový členský štát pri alebo po pristúpení k Európskej únii pristúpi k tejto dohode a nadobudne nárok na doplnkové platby podľa písmena f) (ii), spoločnosť Philip Morris International a Európska komisia sa vzhľadom na faktory uvedené v prílohe K stretnú a budú rokovať o tom, kedy a ako bude upravené alebo znovu vypočítané základné množstvo. Ak sa  nedosiahne dohoda, o vhodnej úprave alebo prepočte tohto základného množstva rozhodne arbiter podľa odseku 12.02, pričom náležite zohľadní faktory uvedené v prílohe K tejto dohody. Kým sa však nerozhodne o úprave základného množstva, nebudú vyplatené žiadne platby podľa písmena f) (ii).

t)	Ak kedykoľvek niektorá zo zmluvných strán vyhlási, že existuje vážny  pretrvávajúci problém so vstupom nezákonne dovezených alebo falšovaných cigariet do niektorého nového členského štátu, ktorý by mohol vniesť do uplatňovania tejto dohody vážnu nerovnováhu, spoločnosť Philip Morris International a ES sa čo najskôr stretnú a prerokujú primerané opatrenia na zabezpečenie ďalšieho fungovania tejto dohody vrátane prípadnej úpravy alebo pozastavenia záväzkov spoločnosti Philip Morris International podľa článku 4 vo vzťahu k tomuto novému členskému štátu. Ak nebude dosiahnutá dohoda, arbiter podľa odseku 12.02 tejto dohody rozhodne o zodpovedajúcej úprave alebo o oslobodení, a to s náležitým prihliadnutím na faktory uvedené v prílohe K. 

u)	Ak kedykoľvek jedna zo zmluvných strán vyhlási, že existuje vážny pretrvávajúci problém, týkajúci sa  zaistenia nezákonne dovezených cigariet Philip Morris v niektorom účastníckom členskom štáte, ktorý bol členským štátom k 1. januáru 2004, čím by mohla vzniknúť vážna nerovnováha pri uplatňovaní tejto dohody, spoločnosť Philip Morris International a Európske spoločenstvo sa čo najskôr stretnú a prerokujú primerané opatrenia na zabezpečenie ďalšieho fungovania tejto dohody vrátane prípadnej úpravy  záväzkov spoločnosti Philip Morris International podľa článku 4 vo vzťahu k tomuto členskému štátu. Ak sa  nedosiahne dohoda, arbiter podľa odseku 12.02 tejto dohody rozhodne o zodpovedajúcej úprave alebo o oslobodení, a to s náležitým prihliadnutím na faktory uvedené v prílohe K.

Na účely tohto odseku sa bude predpokladať existencia vážneho pretrvávajúceho problému, ak môže spoločnosť Philip Morris International primeraným spôsobom preukázať, že:

(i)	počas značne dlhého obdobia rozsah zaistení v niektorom členskom štáte výrazne prekračuje rozsah zaistení, ku ktorým došlo v tomto členskom štáte v roku 2003, čím dochádza k materiálnym odchýlkam od očakávaní zmluvných strán; a 

(ii)	viac ako 50 % zaistených cigariet, za ktoré boli vyplatené doplnkové platby, boli cigarety predané v maloobchode, pričom príslušné dane z maloobchodnej ceny týchto cigariet boli uhradené buď v novom členskom štáte Európskeho spoločenstva, alebo v nečlenskom štáte mimo Európskeho spoločenstva.

Ak nárast množstva  nezákonne dovezených cigariet Philip Morris v uvedenom členskom štáte je do značnej miery spôsobený nedodržaním podmienok tejto dohody zo strany spoločnosti Philip Morris International a/alebo tým, že táto spoločnosť  nepredáva cigarety na trh  v súlade s legitímnym maloobchodným dopytom na tomto trhu, nie je úprava záväzkov podľa článku 4 vhodná. 

ČLÁNOK 5
SLEDOVANIE A PÁTRANIE 

Odsek 5.01 Protokoly o sledovaní a pátraní 

V súlade s politikou  fiškálnej zhody a  príslušnými právnymi predpismi o balení  tovaru spoločnosť Philip Morris International súhlasí s  prijatím, zavedením, zachovaním a záväzným dodržiavaním primeraných obchodných praktík a postupov vo vzťahu k sledovaniu a pátraniu po prepravovaných cigaretách Philip Morris po dni uzatvorenia tejto dohody tak, ako je uvedené v „protokoloch o sledovaní a pátraní“, ktoré tvoria prílohu D. 

Odsek 5.02 Osvedčovanie dodržiavania protokolov o sledovaní  a pátraní 

a)	Každý rok v deň výročia uzatvorenia tejto dohody spoločnosť Philip Morris International predloží príslušným administratívam správu podpísanú viceprezidentom pre systémy zhody,  o plnení požiadaviek uvedených v protokoloch o sledovaní a pátraní zo strany spoločnosti Philip Morris International. Toto osvedčovanie bude súčasťou ročného osvedčovania o dodržiavaní protokolov a bude sa riadiť postupmi uvedenými v odseku 2.02 tejto dohody. 

ČLÁNOK 6
 PRESKÚMANIE  DOHODY

Odsek 6.01 Výročné zasadnutia

Najmenej raz ročne sa splnomocnení zástupcovia spoločnosti Philip Morris International a Európskej komisie stretnú, aby prerokovali a vyhodnotili fungovanie tejto dohody a jej protokolov. Na takomto zasadnutí môže spoločnosť Philip Morris International a Európska komisia predložiť akékoľvek návrhy na zlepšenie fungovania dohody. S prihliadnutím na príslušné právne predpisy si môžu  Európska komisia a spoločnosť Philip Morris International navzájom oznamovať záležitosti týkajúce sa aktivít ktorejkoľvek zmluvnej strany  v súvislosti so záväzkami a povinnosťami vyplývajúcimi z tejto dohody.
ČLÁNOK 7
PLNENIE ZÁVÄZKOV A CIEĽOV 

Odsek 7.01 Podpora verejného záujmu 

Zmluvné strany tejto dohody týmto uznávajú a zhodujú sa na tom, že účelom tejto dohody je poskytovať zmysluplnú pomoc účastníckym členským štátom a ES pri obmedzovaní pašovania a nezákonnej distribúcie cigariet na územie alebo v rámci územia členských štátov. 

Odsek 7.02 Rešpektovanie záväzkov 

Zmluvné strany týmto uznávajú a zhodujú sa na tom, že prijmú všetky primerané opatrenia, aby: (1) zabezpečili plnenie svojich záväzkov podľa tejto dohody, (2) uľahčili dosiahnutie cieľov tejto dohody a (3) sa zdržali akýchkoľvek opatrení, ktoré by mohli ohroziť dosiahnutie cieľov tejto dohody. 

Odsek 7.03  Súlad dohody s právnymi predpismi ES a  príslušnými národnými právnymi  predpismi 

Zmluvné strany tejto dohody uznávajú a zhodujú sa na tom, že plnenie podmienok tejto dohody je v súlade s právnymi predpismi ES a príslušnými národnými právnymi predpismi, ako aj s ustanoveniami Zmluvy o založení Európskeho spoločenstva (ďalej len „Zmluva o ES“) a prispeje k dosahovaniu cieľov Zmluvy o ES. 
Odsek 7.04 Zámery zmluvných strán 

Spoločným zámerom zmluvných strán je, aby táto dohoda rýchlo, s konečnou platnosťou a úplne, priateľským spôsobom a na základe vzájomnej spolupráce, bez priznania zodpovednosti vyriešila všetky záležitosti, v ktorých alebo v súvislosti s ktorými sa nasledujúce osoby dožadujú alebo sa môžu dožadovať náhrady za údajné straty: (i) zmluvné strany, (ii) územné alebo správne celky účastníckych členských štátov, (iii)  zástupcovia a orgány osôb, uvedených v bodoch (i) a (ii) a (iv) nástupcovia a splnomocnení zástupcovia všetkých vyššie uvedených osôb (spoločne len „riešené záležitosti“). Spoločným zámerom zmluvných strán je, aby všetky zmluvné strany a osoby zbavené záväzkov boli zbavené hrozby nárokov, žalôb, súdnych sporov, príkazov alebo konaní pred akýmkoľvek fórom, požadujúcich náhradu za ktorúkoľvek z riešených záležitostí.
ČLÁNOK  8
VYHLÁSENIA A ZÁRUKY

Odsek 8.01 Vzájomné  vyhlásenia 

a)	Každá z príslušných administratív týmto spoločnosti Philip Morris International vyhlasuje a zaručuje a spoločnosť Philip Morris International týmto každej z príslušných administratív vyhlasuje a zaručuje, že

(i)	uzatvorenie, doručenie a plnenie tejto dohody danou zmluvnou stranou je v právomoci  vlády alebo spoločnosti, podľa okolností  a že bolo riadne schválené vykonaním všetkých potrebných úkonov touto zmluvnou stranou; 

(ii)	osoba podpisujúca túto dohodu v mene danej zmluvnej strany má na jej podpis plné právo a plnú moc a

(iii)	táto dohoda predstavuje pre danú zmluvnú stranu platnú a záväznú dohodu, ktorá je vynútiteľná podľa podmienok v nej ustanovených. 

ČLÁNOK 9
ZBAVENIE  ZÁVÄZKOV A VZDANIE  SA  NÁROKOV

Odsek 9.01 Zbavenie záväzkov

a)	Ustanovenia odseku 9.01 písm. a), b) a c) sú v prospech spoločnosti Philip Morris International (ďalej len „osoby zbavené záväzkov“) a v súlade s príslušnými právnymi predpismi sú záväzné pre (i) príslušné administratívy; (ii) ich príslušné územné alebo správne celky; (iii) zástupcov a orgány osôb uvedených v bodoch (i) a (ii) a (iv) nástupcov a splnomocnených zástupcov všetkých  uvedených osôb (ďalej spoločne len „osoby, ktoré sa vzdali nárokov“). Zbavenie záväzkov podľa tohto odseku 9.01 sa  vzťahuje  na spoločnosti získané alebo zlúčené so spoločnosťou Philip Morris International po dni uzatvorenia tejto dohody, avšak len v prípade, ak celkový podiel spoločnosti na trhu ES v roku 2002 nepresiahol 2 %.

b)	V deň podpisu tejto dohody každou osobou, ktorá sa vzdala nárokov, sa takáto osoba zaväzuje, že bez akýchkoľvek ďalších krokov absolútne a bezpodmienečne,  v plnom rozsahu povolenom právnym predpisom zbavuje záväzkov osoby zbavené záväzkov a navždy sťahuje všetky občianskoprávne spory, obvinenia,  požiadavky, náhrady škôd,  predvolania na súd,  žiadosti o šetrenie, žaloby, súdne procesy, dôvody žaloby, finančné záväzky, náklady, výdavky a poplatky právnym zástupcom vrátane všetkých prípustných občianskoprávnych nárokov, ktoré by mohli byť uznané osobám, ktoré sa vzdali nárokov  v rámci trestného konania vo forme odškodnenia, navrátenia, prepadnutia veci, represívnych náhrad škôd alebo v inej forme v súvislosti s konaním pred dňom podpísania tejto dohody, ku ktorému došlo v spojitosti s tvrdeniami pred súdom alebo údajnými činmi (alebo opomenutiami) tvoriacimi základ takýchto tvrdení, ktoré boli alebo mohli byť v súdnom spore, prípadne za konanie, ktoré z nich vyplynulo alebo bolo ich dôsledkom, bez ohľadu na miesto takéhoto konania a jeho povahu, bez ohľadu na to, či je známe alebo nie, či vzniklo podozrenie z takéhoto konania  alebo nie, či k takémuto konaniu došlo alebo nie, či boli uplatnené nároky z takéhoto konania alebo nie, či bolo možné takéto konanie predpokladať alebo nie (ďalej  spoločne len „vzdanie sa nárokov“), bez ohľadu na právnu teóriu a údajný základ  zákonnej povinnosti alebo zodpovednosti, na ktorom sú  alebo by mohli byť takéto nároky, od ktorých sa ustupuje, vznesené alebo uplatňované. 

c)	Ustanovenia odseku 9.01 písm. a), b) a c) (ako aj ostatné ustanovenia tejto dohody) sú výsledkom kompromisu medzi žalobou a obhajobou bez toho, aby sa osoby  zbavené záväzkov považovali za osoby, ktoré uznali za opodstatnené akékoľvek tvrdenia vznesené v rámci súdneho sporu. 

d)	V deň uzatvorenia tejto dohody sa každá osoba  zbavená záväzkov zaväzuje, že bez akýchkoľvek ďalších krokov zo strany tejto osoby absolútne  a bezpodmienečne, v plnom rozsahu povolenom právnym predpisom plne zbavuje záväzkov osoby, ktoré sa vzdali nárokov, ako aj ich právnych zástupcov a navždy sťahuje všetky občianskoprávne spory, obvinenia, požiadavky, žaloby, súdne procesy, dôvody žaloby, finančné záväzky, náklady, výdavky, poplatky a honoráre právnym zástupcom vrátane všetkých prípustných občianskoprávnych nárokov na náhradu alebo peňažnú náhradu škôd vznesených v občianskoprávnom konaní vo forme odškodnenia, navrátenia, prepadnutia veci, represívnych náhrad škôd alebo v inej forme v súvislosti s konaním pred dňom uzatvorenia tejto dohody, ku ktorému došlo v spojitosti so súdnym sporom, alebo ktoré z neho vyplynulo alebo bolo jeho dôsledkom, bez ohľadu na miesto takéhoto konania a jeho povahu, bez ohľadu na to, či je známe alebo nie, či vzniklo podozrenie z takéhoto konania alebo nie, či k takémuto konaniu došlo alebo nie, či boli uplatnené nároky z takéhoto konania alebo nie, či bolo možné takéto konanie predpokladať alebo nie, a bez ohľadu na právnu teóriu a údajný základ  zákonnej povinnosti alebo zodpovednosti, na  ktorom sú  alebo by mohli byť takéto nároky uplatňované. 

Odsek 9.02 Vzdanie sa nárokov 

Zmluvné strany bez odkladu zabezpečia, aby boli bez ďalších nákladov a úplne stiahnuté všetky otvorené žaloby a/alebo odvolania súvisiace so spoločnosťou Philip Morris, ak sa týkajú záležitostí tvoriacich predmet súdneho sporu vrátane všetkých prípadných konaní vedených spoločnosťou Philip Morris International pred Európskym súdom prvého stupňa alebo Európskym súdnym dvorom. Zmluvné strany spoločne predložia príslušnému súdu alebo súdom žiadosť o zrušenie konania bez ďalších nákladov, a to vo forme zodpovedajúcej obsahu prílohy H tejto dohody. 

ČLÁNOK 10
ZAPOČÍTANIE  

Odsek 10.01 Právo na započítanie  

a)	Okrem svojich práv a povinností podľa článku 7 a zbavenia záväzkov podľa článku 9 tejto dohody bude mať spoločnosť Philip Morris International právo na započítanie všetkých súm,  ktoré  majú byť zaplatené v prospech príslušných administratív podľa tejto dohody, výšku prípadných škôd, strát, záväzkov, daní, cla, výdavkov alebo pokút inej ako represívnej povahy,  ktoré jej skutočne vznikli, alebo ktoré má uhradiť alebo uhradila spoločnosť Philip Morris  vo vzťahu k iným prípadným žalobám, súdnym konaniam alebo konaniam mimo súdneho sporu (či už občianskoprávnym, správnym, daňovým konaniam alebo občianskoprávnym nárokom vzneseným v trestnom konaní)  proti spoločnosti Philip Morris  iniciovaných (i) Európskym spoločenstvom, (ii) ktorýmkoľvek členským štátom; (iii) územnými alebo správnymi celkami ktoréhokoľvek členského štátu, (iv) zástupcami a orgánmi osôb uvedených v bodoch (i), (ii) a (iii) a (v) nástupcami a splnomocnenými zástupcami všetkých vyššie uvedených osôb, ktoré sa usilujú o nápravu v súvislosti s predajom, distribúciou, skladovaním alebo prepravou nezákonne dovezených cigariet Philip Morris pred dňom uzatvorenia tejto dohody alebo v prípade ďalších účastníckych členských štátov pred príslušným dňom podpísania tejto dohody.

b)	Ak sa niektorá zo zmluvných strán dozvie o (i) existencii akéhokoľvek skutočného nároku, žaloby, súdneho konania alebo konania alebo (ii) o hrozbe nejakého nároku, keď  by mohla byť uplatnená požiadavka na poskytnutie informácií podľa vyhlásenia Komisie pre štandardy finančného účtovníctva č. 5, na základe čoho by spoločnosti Philip Morris International vzniklo právo na započítanie podľa tohto odseku 10.01, zmluvná strana okamžite upovedomí  všetky ostatné zmluvné strany  v plnom rozsahu povolenom právnym predpisom o takomto nároku, žalobe, súdnom konaní alebo konaní. 

c)	Ak sa spoločnosť Philip Morris International dozvie o (i) existencii  skutočného nároku, žaloby, súdneho procesu alebo konania alebo (ii) o hrozbe nejakého nároku, keď by mohla byť uplatnená požiadavka na poskytnutie informácií podľa Vyhlásenia Komisie pre štandardy finančného účtovníctva č. 5, na základe čoho by  spoločnosti Philip Morris International vzniklo právo na započítanie podľa tohto odseku 10.01, spoločnosť Philip Morris International môže na základe oznámenia zaslaného ES najmenej 30 dní vopred, pristúpiť k uhrádzaniu akýchkoľvek  platieb splatných v prospech príslušných administratív podľa tejto dohody na úročený správcovský účet, a to až do výšky uplatňovaného nároku, alebo ak si nenárokuje konkrétnu sumu, do výšky sumy, ktorá je predmetom  žaloby alebo konania, namiesto úhrady týchto prostriedkov priamo príslušným administratívam. Uhrádzanie prostriedkov na takýto správcovský účet  spoločnosťou Philip Morris International podľa tohto písmena c) sa nebude považovať za porušenie tejto dohody. 

d)	Vždy,  keď spoločnosť Philip Morris International uhradí prostriedky na správcovský účet  podľa odseku 10.01 písm. c) spoločnosť Philip Morris International a ES sa pokúsia v dobrej viere dohodnúť, či je použitie správcovského účtu podľa písmena c) vhodné. Ak sa nedohodnú  do 60 dní od oznámenia  podľa písmena b), ES bude oprávnené predložiť  arbitrovi (arbitrom) žiadosť o rozhodnutie v súlade  s odsekom 12.02, či sa písmeno c) na daný prípad vzťahuje. Na to, aby arbiter (arbitri) spochybnil uplatniteľnosť písmena c), bude potrebné, aby ES preukázalo, že spoločnosť Philip Morris International nemá opodstatnený základ  na svoje tvrdenie, že jej vzniká alebo by mohla  vzniknúť škoda, strata, finančné záväzky alebo výdavky, zakladajúce jej právo na započítanie  podľa písmena a). Ak arbiter (arbitri) stanoví, že spoločnosť Philip Morris International nemá opodstatnený základ vložiť uvedené prostriedky na správcovský účet, arbiter (arbitri) nariadi, aby boli tieto prostriedky spolu s príslušným úrokom z takéhoto účtu uvoľnené  do 30 dní a aby boli vyplatené príslušným administratívam v súlade s touto dohodou. 

e)	Pred uplatnením akéhokoľvek práva na započítanie podľa písmena a) buď zastavením uhrádzania platieb príslušným administratívam alebo nárokovaním si súm uložených na správcovskom účte, musí spoločnosť Philip Morris International doručiť Európskej komisii oznámenie o tomto svojom úmysle najmenej 30 dní vopred. Po prevzatí takéhoto oznámenia spoločnosť Philip Morris International a Európska komisia sa bezodkladne pokúsia v dobrej viere  dohodnúť, či je započítanie oprávné a ak áno, na výške započítania. Ak sa spoločnosť Philip Morris International a Európska komisia nedohodnú  do 60 dní od prevzatia oznámenia Európskou komisiou, ktorákoľvek zo zmluvných strán môže predložiť arbitrovi v súlade s odsekom 12.2 žiadosť o určenie, či vznikol nárok na započítanie  podľa odseku 10.01. Aby mohol byť akýkoľvek nárok na započítanie priznaný, musí spoločnosť Philip Morris International prevahou dôkazov preukázať, že (i) spoločnosť Philip Morris International utrpela stratu alebo jej vznikla škoda, finančný záväzok alebo výdavky  ktoré oprávňujú na započítanie podľa písmena a) a (ii) ich výšku, ktorá takto vznikla alebo bola utrpená. Týmto písmenom e) nie sú žiadnym spôsobom dotknuté práva spoločnosti Philip Morris International na uhrádzanie prostriedkov na správcovský účet podľa písmena c). Ak arbiter (arbitri) rozhodne, že spoločnosť Philip Morris International nepreukázala nárok na započítanie,  všetky prostriedky, ktoré mali byť vyplatené príslušným administratívam  podľa tejto dohody a ktoré boli predmetom sporu sa spolu s príslušnými úrokmi, okamžite vyplatia  príslušným administratívam. Ak arbiter (arbitri) rozhodne, že spoločnosť Philip Morris International preukázala nárok na započítanie, spoločnosť Philip Morris International bude oprávnená získať tieto prostriedky zo správcovského  účtu  a/alebo  započítať budúce platby podľa rozhodnutia arbitra (arbitrov). 

f)	Nároky presahujúce výšku disponibilných súm na započítanie. Ak vznikne nárok, žaloba, súdny proces, konanie, posudok alebo požiadavka, ktoré v prípade, že budú úspešné, oprávňujú spoločnosť Philip Morris International  uplatniť si svoje právo na započítanie podľa článku 10, ale (i) suma takéhoto nároku, žaloby, súdneho procesu, konania, posudku alebo požiadavky zrejme presiahne celkovú sumu disponibilnú na započítanie alebo na správcovskom účte podľa článku 10, alebo (2) ak bol predložený nárok, žaloba, posudok, požiadavka alebo začal súdny proces do dvoch rokov odo dňa uzatvorenia dohody a suma požadovaná prostredníctvom nároku, žaloby, súdneho procesu, konania, posudku alebo požiadavky pravdepodobne presiahne 200 mil. EUR; a ak aj napriek úsiliu spoločnosti Philip Morris  vynaloženému v dobrej viere na účely zrušenia nároku, žaloby, súdneho procesu, konania, posudku alebo požiadavky vrátane dovolávania sa zbavenia záväzkov podľa tejto dohody:

(i)	nedôjde k zrušeniu alebo stiahnutiu nároku, žaloby, súdneho procesu, konania, posudku alebo požiadavky, ani k zníženiu jeho výšky pod príslušný limit podľa  bodov (1) a (2) do jedného roka potom, čo súd alebo tribunál prijal  úplné a kompletné argumentácie účastníkov sporu v tom zmysle, že tento nárok, žaloba, súdny proces, konanie, posudok alebo požiadavka by mali byť zrušené, pretože sú v rozpore s ustanoveniami tejto dohody, alebo 

(ii)	súd alebo tribunál pripustí  nárok, žalobu, súdny proces, konanie, posudok alebo požiadavku po zvážení argumentov spoločnosti Philip Morris International, podľa ktorých tento nárok, žaloba, súdny proces, konanie, posudok alebo požiadavka by mali byť zrušené ako odporujúce ustanoveniam tejto dohody a

(iii)	spoločnosť Philip Morris International môže preukázať, že v dôsledku pretrvávajúceho nároku je zaťažená nejakým bremenom alebo iným spôsobom poškodená na základe tohto nároku,

potom (A) v súvislosti s akýmkoľvek nárokom, žalobou, súdnym procesom, konaním, posudkom alebo požiadavkou podľa článku 9 bude spoločnosť Philip Morris International zbavená svojich povinností uhradiť akékoľvek sumy  splatné (i) podľa prílohy C členskému štátu, ktorý žalobu, súdny proces, konanie, posudok alebo požiadavku vzniesol, (ii) podľa článku 4 tejto dohody uvedenému členskému štátu a (iii) ES za jeho podiel na  doplnkových platbách za zaistenie vykonané týmto členským štátom. Ak uvedený nárok, žaloba, súdny proces, konanie, posudok alebo požiadavka sú nakoniec zamietnuté alebo sa o nich  rozhodne tak, že splatná suma bude pod príslušným  limitom uvedeným v bode (1) a (2),  povinnosti spoločnosti Philip Morris International voči danému členskému štátu podľa prílohy C a voči členskému štátu a ES podľa článku 4 sa prípadne obnovia, a

(B) ak v súvislosti s akýmkoľvek nárokom, žalobou, súdnym procesom, konaním, posudkom alebo požiadavkou, ktoré nebudú spadať do rozsahu článku 9, spoločnosť Philip Morris International bude zbavená povinnosti zaplatiť (i) 50 % zo sumy splatnej všetkým príslušným administratívam podľa prílohy C, (ii) sumy splatné podľa článku 4 tejto dohody členskému štátu, ktorý nárok, žalobu, súdny proces, konanie, posudok alebo požiadavku vzniesol, ako aj podiel členského štátu na akýchkoľvek platbách splatných podľa prílohy C tejto dohody a (iii) sumy splatné v prospech ES ako jeho podiel na  doplnkových platbách za akékoľvek zaistenia vykonané týmto členským štátom. Ak vyššie uvedený nárok, žaloba, súdny proces, konanie, posudok alebo požiadavka budú nakoniec zamietnuté alebo sa o nich  rozhodne tak, že splatná suma bude pod príslušným limitom  uvedeným v bode (1) a (2),  povinnosti spoločnosti Philip Morris International voči príslušným administratívam podľa prílohy C a voči členskému štátu a ES podľa článku 4 sa prípadne  obnovia. 

(iv)	Na účely  bodov (A) a (B) platí, že pojem „členský štát“, ktorý vzniesol žalobu, súdny proces, konanie, posudok alebo požiadavku, sa bude vzťahovať na (i) členský štát, (ii) územné alebo správne celky tohto členského štátu, (iii) zástupcov a orgány osôb, uvedených v bodoch (i) a (ii) a (iv) nástupcov a splnomocnených zástupcov všetkých uvedených osôb. 

Odsek 10.02 Vylúčenie ďalších účinkov 

Podľa článku 11 žiadne z ustanovení tohto článku nezníži ani inak neovplyvní ostatné povinnosti osôb zbavených záväzkov voči akýmkoľvek osobám, ktoré sa vzdali nárokov, alebo  požiadavky príslušných právnych predpisov, ani nezníži alebo inak neovplyvní povinnosti účastníckej osoby zbavenej záväzkov podľa tejto dohody, ktoré zostanú aj naďalej v plnej platnosti a účinnosti aj počas akéhokoľvek konania na vyriešenie sporov a po tomto konaní. 

ČLÁNOK 11
UKONČENIE 
Odsek 11.01 Ukončenie 

a)	Platnosť tejto dohody skončí dňom ukončenia platnosti, ak nebude ukončená skôr podľa písmen b) až g) tohto odseku. 

b)	Zmluvné strany sa zhodli, že podľa tejto dohody každá zmluvná strana a všetky osoby zbavené záväzkov budú mať primerané  opravné prostriedky na svoju ochranu voči akýmkoľvek nárokom alebo požiadavkám, ktoré sú (i) voči nim vznesené v rozpore s článkom 9, alebo (ii) podliehajú započítaniu podľa ustanovení článku 10. Podľa toho bude mať každá zmluvná strana právo ukončiť túto dohodu, ak napriek snahám v dobrej viere sa zmluvné strany nedokážu dohodnúť na náhradných ustanoveniach, úpravách alebo zmenách tejto dohody tak, aby tieto opravné prostriedky boli obnovené. Zmluvná strana má právo ukončiť túto dohodu za okolností a spôsobom uvedeným v písmenách c) až g).

c)	Zmluvná strana  má právo ukončiť túto dohodu, ak:

(i)	účastnícky členský štát, v ktorom sa objem predaja cigariet Philip Morris rovná alebo prevyšuje  10 % cigariet Philip Morris predaných na území členských štátov k 1. januáru 2004, uplatnil nárok, žalobu, súdny proces, konanie, posudok alebo požiadavku, ktorá by v prípade úspešnosti spoločnosť Philip Morris International oprávňovala na uplatnenie jej práva na započítanie podľa článku 10 a súd v tomto účastníckom členskom štáte alebo Európsky súdny dvor vydal konečné rozhodnutie bez možnosti odvolania, ktorý ruší alebo robí nevynútiteľným hmotnoprávne ustanovenie článku 9 alebo článku 10, alebo v tomto účastníckom členskom štáte sa uplatňuje legislatívne, exekutívne alebo administratívne opatrenie s takým istým účinkom; alebo 

(ii)	účastnícke členské štáty, v ktorých sa spoločne objem predaja cigariet Philip Morris rovná alebo prevyšuje  10 % cigariet Philip Morris predaných na území členských štátov k 1. januáru 2004, uplatnili nároky, žaloby, súdne procesy, konania, posudky alebo požiadavky, ktoré by v prípade úspešnosti spoločnosť Philip Morris International oprávňovali na uplatnenie jej práva na započítanie podľa článku 10 a Európsky súdny dvor alebo súdy v týchto účastníckych členských štátoch vydali konečné rozsudky bez možnosti odvolania, ktoré rušia platnosť alebo robia nevynútiteľným hmotnoprávne ustanovenie článku 9 alebo článku 10, alebo v týchto účastníckych členských štátoch sa uplatňujú legislatívne, exekutívne alebo administratívne opatrenia s takým istým účinkom.

d)	Na účely písmena c) sa pojem „účastnícky členský štát“ vzťahuje na (i) účastnícky členský štát, (ii) územné alebo správne celky tohto účastníckeho členského štátu, (iii) zástupcov alebo orgány osôb uvedených v bodoch (i) a (ii) a (iv) nástupcov a splnomocnených zástupcov  všetkých uvedených osôb. 

e)	Zmluvná strana, ktorá má záujem  ukončiť dohodu, musí najskôr predložiť ostatným zmluvným stranám oznámenie o ukončení, v ktorom uvedie dôvod ukončenia. Takéto ukončenie nadobudne platnosť 120 dní po prijatí oznámenia, ak ho iná zmluvná strana nespochybní podľa odseku 12.02 tejto dohody. 

f)	Ak arbiter (arbitri) v prípade vyvolania arbitrážneho konania podľa písmena e) rozhodne, že existuje dôvod na ukončenie, dohoda sa ukončí v plnom znení, ak nebude platnosť dôvodu výpovede obmedzená len na určitý členský štát  alebo určité členské štáty; v takom prípade arbiter (arbitri) rozhodne  o rozsahu ukončenia dohody, ak sa na ňom ostatné zmluvné strany nedohodnú.

g)	Ak je dohoda ukončená pred dňom ukončenia v súlade  s ustanoveniami písmena c),  nahradí  ju nová dohoda bez ďalšieho potrebného konania zmluvných strán, ktorá zostane v platnosti až do dňa ukončenia a bude obsahovať: (1) práva a povinnosti zmluvných strán podľa článkov 7, 9 a 12 tejto dohody, (2) práva a povinnosti zmluvných strán účinné v deň ukončenia platnosti tejto dohody podľa článku 2 a prílohy B tejto dohody a (3) práva a povinnosti zmluvných strán účinné v deň ukončenia platnosti tejto dohody podľa článku 5 a prílohy D tejto dohody. Platnosť všetkých ostatných ustanovení tejto dohody sa ukončí.
Odsek 11.02 Nasledujúca dohoda

Zámerom zmluvných strán je (ak je to možné) predĺžiť platnosť tejto dohody aj  po uplynutí dňa ukončenia platnosti. Preto nie neskôr ako dva roky pred dňom ukončenia platnosti – ak nebude táto dohoda ukončená skôr v súlade s jej podmienkami – sa zástupcovia zmluvných strán stretnú a pokúsia sa v dobrej viere dosiahnuť ďalšiu dohodu medzi zmluvnými stranami s rovnakým predmetom, ako má táto dohoda. 

ČLÁNOK 12
RIEŠENIE SPOROV
Odsek 12.01 Úloha Európskeho súdu prvého stupňa a Európskeho súdneho dvora

a)	Arbitrážna klauzula pre články 7 a 9. Pri neexistencii predchádzajúcej dohody akýkoľvek nárok, žaloba, súdny proces, konanie alebo spor, ktorý vznikne medzi zmluvnými stranami, medzi niektorou zmluvnou stranou a osobou zbavenou záväzkov alebo osobou, ktorá sa vzdala nárokov alebo medzi osobou zbavenou záväzkov a osobou, ktorá sa vzdala nárokov, ktoré vyplývajú alebo sa vzťahujú na porušenie, vysvetlenie alebo presadzovanie článku 7 alebo článku 9 tejto dohody vo vzťahu k predaju, distribúcii, skladovaniu alebo preprave nezákonne dovezených cigariet pred dňom uzatvorenia tejto dohody, alebo v prípade ďalších účastníckych štátov po príslušnom dni podpísania dohody, bude postúpený výlučne Európskemu súdu prvého stupňa podľa článku 238 Zmluvy o ES. Každá zo zmluvných strán sa týmto zaväzuje sama za seba, ako aj za osoby zbavené záväzkov alebo osoby, ktoré sa vzdali nárokov (podľa okolností), že odsek 12.01 predstavuje a má predstavovať arbitrážnu klauzulu na účely článku 238 Zmluvy o ES a neodvolateľne  súhlasí s jurisdikciou  Európskeho súdu prvého stupňa vo vzťahu k akémukoľvek takémuto sporu a v najvyššom možnom rozsahu, aký pripúšťa zákon sa neodvolateľne vzdáva akýchkoľvek námietok voči predloženiu takéhoto sporu Európskemu súdu prvého stupňa teraz a v budúcnosti, alebo že akýkoľvek takýto spor bol predložený nevhodnému súdu. Predvolanie na akékoľvek konanie pred Európskym súdom prvého stupňa môže byť podľa článku 238 Zmluvy o ES zmluvnej strane doručené kdekoľvek na svete, či už v rámci jurisdikcie Európskeho súdu prvého stupňa alebo mimo nej. Výklad tejto dohody sa bude riadiť právom štátu New York, bez uplatnenia práva voľby právneho poriadku alebo princípu kolízie právnych noriem. Európsky súd prvého stupňa bude pri rozhodovaní v akomkoľvek spore týkajúcom sa tejto dohody zohľadňovať okrem iného svoje vlastné precedenčné právo a precedenčné právo Európskeho súdneho dvora pri výklade Zmluvy o ES a právnych predpisov ES. 

b)	Postúpenie záležitostí Európskemu súdu prvého stupňa alebo Európskemu súdnemu dvoru. Ak je predložený  nárok,  súdny proces, žaloba, posudok, konanie alebo požiadavka (v tomto odseku 12.01 písm. b) ďalej len „nárok“) voči spoločnosti Philip Morris International týkajúci sa predaja, distribúcie, skladovania alebo prepravy nezákonne dovezených cigariet pred dňom uzatvorenia tejto dohody na akýkoľvek súd alebo tribunál členských štátov (vrátane súdov a tribunálov ich územných alebo správnych celkov), zmluvné strany súhlasia s nasledujúcim postupom:

(i)	spoločnosť Philip Morris International môže Európskej komisii predložiť oznámenie o nároku; 

(ii)	Európska komisia súhlasí, že v najkratšom možnom termíne  po prijatí  oznámenia o nároku: (a) posúdi, či  tento nárok spadá  pod arbitrážnu klauzulu podľa odseku 12.01 písm. a) tejto dohody; (b) ak usúdi, že ide o tento prípad, pripraví  stanovisko v prípustnej forme, že tento nárok sa úplne alebo čiastočne týka záležitosti,  ktorá je predmetom tejto dohody a arbitrážnej klauzuly  podľa odseku 12.01 písm. a) a že táto dohoda ustanovuje, že spory týkajúce sa uplatňovania  článku 7 a 9 tejto dohody na takéto nároky by mali byť postúpené výlučne Európskemu súdu prvého stupňa podľa článku 238 Zmluvy o ES, že dohoda ďalej ustanovuje, že ak sú takéto nároky predložené akémukoľvek súdu alebo tribunálu členských štátov (vrátane súdu a tribunálu ich územných alebo správnych celkov), takéto konanie by malo byť pozastavené a postúpené alebo prenesené na Európsky súd prvého stupňa podľa článku 238 Zmluvy o ES a že táto dohoda ustanovuje, že do tej miery, do akej sa akejkoľvek  zmluvnej strane zabraňuje v takomto prenesení, všetky otázky týkajúce sa výkladu ktoréhokoľvek ustanovenia právnych predpisov spoločenstva, ktoré takýto súd potrebuje na vynesenie rozsudku, musia byť postúpené Európskemu súdnemu dvoru podľa článku 234 Zmluvy o ES a (c) poskytne spomínané stanovisko všetkým príslušným zmluvným stranám na účely jeho uplatnenia pri podávaní podnetu podľa odseku 12.01 písm. a) a predloženia  kompetentnému orgánu príslušného členského štátu so žiadosťou, aby bolo predložené príslušnému súdu; 

(iii)	ak dospeje Európska komisia k záveru, že určitý nárok nie je záležitosťou tejto dohody, alebo sa na ňu  nevzťahuje arbitrážna klauzula uvedená v odseku 12.01 písm. a) a ktorákoľvek zmluvná strana  s týmto záverom nesúhlasí, alebo ak Európska komisia nepredloží uvedené stanovisko do šesťdesiatich (60) dní od prijatia predmetného oznámenia, ktorákoľvek zmluvná strana  môže požadovať arbitráž podľa odseku 12.02 tejto dohody. Ak arbitri rozhodnú, že tento nárok je v rámci arbitrážnej klauzuly podľa odseku 12.01 písm. a), Európska komisia súhlasí s tým, že (a) pripraví stanovisko v prípustnej forme, v ktorom bude uvedené, že (i) arbiter (arbitri) rozhodol, že arbitrážna klauzula uvedená v odseku 12.01 písm. a) tejto dohody sa na daný nárok vzťahuje a (ii) že  dohoda ustanovuje, že spory týkajúce sa uplatňovania článku 7 a 9 tejto dohody na takéto nároky majú byť postúpené výlučne Európskemu súdu prvého stupňa podľa článku 238 Zmluvy o ES, že dohoda ustanovuje, že ak sú takéto spory postúpené akémukoľvek súdu alebo tribunálu členských štátov (vrátane súdu a tribunálu ich územných alebo správnych celkov), takéto konanie by malo byť pozastavené a postúpené alebo prevedené na Európsky súd prvého stupňa podľa článku 238 Zmluvy o ES a že táto dohoda ďalej ustanovuje, že do tej miery, do akej  sa ktorejkoľvek zmluvnej strane zabraňuje prenesenie, všetky otázky týkajúce sa výkladu ktoréhokoľvek ustanovenia právnych predpisov spoločenstva, ktoré  takýto súd potrebuje na vynesenie rozsudku, musia byť postúpené Európskemu súdnemu dvoru podľa článku 234 Zmluvy o ES a (b) poskytne spomínané stanovisko všetkým príslušným zmluvným stranám na účely jeho uplatnenia pri podávaní podnetu podľa odseku 12.01 písm. a) a predloženia kompetentnému orgánu príslušného členského štátu so žiadosťou, aby bolo postúpené príslušnému súdu; 

(iv)	s prihliadnutím na príslušné právne predpisy účastnícke členské štáty, ako aj ich územné alebo správne, zástupcovia, orgány, nástupcovia a splnomocnení zástupcovia súhlasia, že nebudú odporovať podnetu podanému podľa odseku 12.01 písm. a).

Odsek 12.02 Riešenie sporov týkajúcich sa nárokov  uplatnených podľa podmienok tejto dohody 

(a)	Arbitrážna klauzula. S výhradou odseku 12.01  akýkoľvek spor medzi zmluvnými stranami vyplývajúci alebo týkajúci sa  tejto dohody alebo akékoľvek porušenie, objasnenie alebo presadzovanie ktoréhokoľvek ustanovenia tejto dohody alebo akékoľvek konanie v nej predpokladané by mali byť postúpené výlučne arbitrovi, ktorý je uvedený na prvom mieste zoznamu pripojeného k tejto dohode ako príloha J  (ďalej len „arbiter“) a malo by sa v takomto spore rozhodovať podľa pravidiel UNCITRAL. Ak arbiter nebude schopný vypočuť  spor zmluvných strán do 60 dní od predloženia sporu na základe požiadavky niektorého z účastníkov sporu, bude sa na účely tohto sporu za arbitra považovať arbiter uvedený ako druhý v poradí na zozname tvoriacom prílohu J tejto dohody. Ak arbiter trvalo nebude schopný prerokovať spor zmluvných strán, na účely tejto dohody sa bude za arbitra považovať arbiter uvedený ako ďalší najvyšší v poradí na zozname tvoriacom prílohu J tejto dohody. Na základe vzájomnej písomnej dohody môžu zmluvné strany kedykoľvek do zoznamu v prílohe J arbitrov dopĺňať, vymazávať ich z neho alebo meniť ich poradie. 

(b)	Arbitrážne konanie sa bude viesť v anglickom jazyku v Bruseli, ak sa účastníci sporu nedohodnú inak. V súlade s príslušnými právnymi predpismi a akýmikoľvek  príslušnými právnymi predpismi upravujúcimi povinnosti spoločnosti Philip Morris  zverejňovať informácie, bude arbitrážne konanie v zodpovedajúcej miere dôverné a zmluvné strany charakter  ani rozsah konania ani akékoľvek informácie získané v rámci konania alebo z neho vyplývajúce nesprístupnia žiadnej tretej strane. V priebehu konania sa nesmú uplatniť podania osôb v postavení tzv. „priateľa súdu“ (amicus curiae). Arbiter (arbitri) stanoví pravidlá konania a vydá písomné vyjadrenie uvádzajúce dôvody rozhodnutia. Arbitrážne konanie/vymáhanie akéhokoľvek arbitrážneho príkazu alebo nálezu alebo podania na vynútenie arbitráže sa budú riadiť hmotným právom štátu New York bez ohľadu na princíp voľby práva. Zmluvné strany súhlasia, že  nariadenia, rozhodnutia a nálezy arbitra (arbitrov) budú vymáhateľné výlučne na Najvyššom súde štátu New York (okres New York) a akékoľvek konanie na vynútenie arbitráže bude začaté na Najvyššom súde štátu New York (okres New York). Zmluvná strana, ktorá sa bude dožadovať arbitráže alebo vymáhania príkazov, rozhodnutí a nálezov arbitra (arbitrov), bude pri uskutočnení podania alebo začatí konania požadovať, aby bolo  podanie alebo konanie pridelené obchodnému oddeleniu Najvyššieho súdu štátu New York (okres New York). Konečný rozsudok Najvyššieho súdu štátu New York je vynútiteľný ktoroukoľvek zmluvnou stranou pred akýmkoľvek osobne a vecne príslušným súdom. 

(c)	Bez ohľadu na uvedené, v prípade akéhokoľvek sporu medzi zmluvnými stranami, ktorý sa týka článku 3, odseku 4.01 písm. t) a u), článku 11, odseku 12.01 písm. b) a akéhokoľvek  sporu týkajúceho sa článku 10, kde suma, ktorá je predmetom sporu, presiahne 20 % „základnej platby“ uvedenej v prílohe C, bude každá zmluvná strana oprávnená, ak o to požiada, predložiť spor na vyriešenie trojčlennému arbitrážnemu súdu, v ktorom bude jeden arbiter  pôsobiť ako predseda, jedného arbitra vyberie spoločnosť Philip Morris International alebo zmluvné strany účastné v spore a jedného arbitra vyberie zmluvná strana príslušnej administratívy  alebo zmluvné strany účastné v spore.

ČLÁNOK 13
RÔZNE

Odsek 13.01 Oznámenia

Všetky oznámenia, žiadosti a iné správy určené akejkoľvek zmluvnej strane musia mať písomnú formu (vrátane faxového prenosu) a musia byť adresované riaditeľovi OLAF a generálnemu zástupcovi spoločnosti Philip Morris International. 
Odsek 13.02 Vzdanie sa nárokov

Nie je dovolené vzdať sa nárokov vyplývajúcich z ustanovení tejto dohody, iba ak je takéto vzdanie sa nároku vykonané v písomnej forme a je podpísané zmluvnou stranou, voči ktorej má byť vzdanie sa nároku účinné. 
Odsek 13.03 Výdavky

Všetky  náklady a výdavky vynaložené v súvislosti s touto dohodou alebo so súdnym sporom zaplatí tá zmluvná strana, ktorej takýto náklad alebo výdavok vznikol. 
Odsek 13.04  Povaha platieb

Zmluvné strany súhlasia, že sa žiadna časť akýchkoľvek platieb vykonaných na základe tejto dohody nebude uhrádzať ako pokuty alebo plnenie sankcií, či už občianskoprávnej alebo  trestnej povahy, ani ako zvýšená, viacnásobná sankčná náhrada škôd v trestnom konaní (alebo  pri vysporiadaní skutočných alebo možných nárokov na takéto sankčné platby). Navyše žiadna časť takýchto platieb nepredstavuje cenu hmotného alebo nehmotného majetku alebo iného budúceho výnosu.

Odsek 13.05 Nástupcovia a splnomocnení  zástupcovia

S výnimkou ustanovení odseku 9.01 písm. a) tejto dohody,  ustanovenia tejto dohody vrátane povinností v nej ustanovených, sú záväzné a uplatňované v prospech zmluvných strán tejto dohody, ako aj ich nástupcov a splnomocených zástupcov. 

Odsek 13.06 Zákonnosť a oddeliteľnosť  

a)	Všetky povinnosti podľa tejto dohody podliehajú príslušným právnym predpisom, nariadeniam, rozhodnutiam, pravidlám, zákonom alebo iným ustanoveniam ES a/alebo akéhokoľvek členského štátu, ktoré majú platnosť a účinnosť právneho predpisu a ktoré sú platné v každom členskom štáte ku dňu podpisu tejto dohody, alebo ktoré ES alebo členský štát uzákoní alebo novelizuje po dni podpisu tejto dohody (ďalej len „príslušné právne predpisy“). Bez toho, aby boli dotknuté práva zmluvných strán podľa článku 11, zmluvné strany sa zhodujú na tom, že v miere, do akej by akákoľvek povinnosť ktorejkoľvek zmluvnej strany podľa tejto dohody porušovala  príslušné právne predpisy, táto zmluvná strana bude oslobodená od plnenia tejto povinnosti iba do tej miery, do akej by toto plnenie  bolo v rozpore s  týmto právnym predpisom a nevznikne jej v dôsledku toho žiadny záväzok.

b)	Bez toho, aby boli dotknuté práva zmluvných strán podľa článku 11, ak akékoľvek ustanovenia tejto dohody alebo ich uplatnenie sa stane nezákonným, neplatným alebo neúčinným, alebo je za také prehlásené súdom alebo tribunálom  kompetentnej jurisdikcie, alebo sa uplatňuje také legislatívne, exekutívne alebo administratívne opatrenie, ktoré bude mať v niektorom účastníckom členskom štáte rovnaký účinok, ostatné časti tejto dohody zostanú plne platné a účinné a uplatňovanie takéhoto ustanovenia na iné osoby alebo okolnosti sa bude vykladať tak, aby v primeranom rozsahu zodpovedalo zámeru zmluvných strán. Zmluvné strany súhlasia, aby sa takéto neplatné alebo  neúčinné ustanovenie tejto dohody nahradilo platným a  účinným ustanovením, ktoré bude čo najbližšie zodpovedať zámeru a účelu takéhoto neplatného alebo nevymáhateľného ustanovenia. 

Odsek 13.07 Vyhotovenia, účinnosť, oprávnenosť tretích osôb 

Táto dohoda môže byť podpísaná v akomkoľvek počte vyhotovení, z ktorých každé bude mať platnosť originálu s rovnakým účinkom, ako keby všetky podpisy k nemu pripojené boli na tej istej listine. Táto dohoda nadobudne platnosť dňom uzatvorenia tejto dohody. Žiadne ustanovenie tejto dohody neudeľuje žiadne práva ani opravné prostriedky iným osobám okrem zmluvných strán a osôb uvedených v článku 9.
Odsek  13.08 Úplnosť dohody 

Táto dohoda vrátane príloh tvorí celú  dohodu medzi zmluvnými stranami so zreteľom na  predmet tejto dohody a nahrádza všetky predchádzajúce návrhy tejto dohody a všetky predchádzajúce dohovory dosiahnuté medzi zmluvnými stranami počas rokovaní o tejto dohode, či už ústne alebo písomné. Bez ohľadu na uvedené, každá zo zmluvných strán sa môže opierať o výslovné vyhlásenia, ktoré  ktorákoľvek zmluvná strana alebo jej právny zástupca uviedli vo svojich listoch v deň uzatvorenia tejto dohody alebo v deň podpisu alebo v inom blízkom termíne vo vzťahu k tejto dohode. 
Odsek 13.09 Názvy odsekov 

Názvy odsekov sa v tejto dohode uvádzajú len na účely lepšej orientácie a pri výklade tejto dohody sa nebudú brať do úvahy.
 
Odsek 13.10 Ustanovený zástupca ES

ES týmto menuje riaditeľa OLAF ako svojho ustanoveného zástupcu pre komunikáciu so spoločnosťou Philip Morris International vo vzťahu k správe tejto dohody. Týmto ES udeľuje ustanovenému  zástupcovi oprávnenie, aby konal v jej mene na účely tejto dohody vrátane podávania a preberania oznámení a dopytov a preskúmania a schvaľovania akejkoľvek dokumentácie alebo protokolov, ktoré majú byť podľa tejto dohody preskúmané alebo schválené. 
Odsek 13.11 Zmeny a doplnky

Akékoľvek ustanovenia tejto dohody môžu byť zmenené iba vtedy, ak tieto  zmeny  sú v písomnej podobe a sú podpísané každou zmluvnou stranou tejto dohody. 
 
Odsek 13.12 Autorstvo

Ani jedna zmluvná strana alebo skupina zmluvných strán sa nebude považovať za autora tejto dohody. 
Odsek  13.13 Použitie informácií  poskytnutých spoločnosťou Philip Morris International 

Akékoľvek informácie poskytnuté príslušným administratívam alebo úradu OLAF podľa tejto dohody sa použijú len na účely presadzovania spoločného cieľa zmluvných strán, ktorým je boj proti nezákonnému dovozu a falšovaniu cigariet a s tým súvisiacemu praniu špinavých peňazí. V žiadnom prípade sa takéto informácie nepoužijú alebo neposkytnú tretím stranám na akýkoľvek iný účel bez predchádzajúceho písomného súhlasu spoločnosti Philip Morris International, ak nebude príslušná administratíva nútená takéto informácie sprístupniť v súvislosti so súdnym alebo administratívnym konaním alebo na základe iných požiadaviek vyplývajúcich z právnych predpisov. 
Odsek 13.14  Ustanovenie o rovnakom prístupe 

Ak kedykoľvek počas účinnosti tejto dohody ES uzatvorí dohodu s iným výrobcom cigariet, ktorá sa bude týkať rovnakého predmetu, ako je táto dohoda („budúca dohoda o spolupráci“) za podmienok (po náležitom zohľadnení príslušných rozdielov v objemoch cigariet alebo iných súvisiacich faktorov), ktoré budú pre takéhoto výrobcu cigariet výhodnejšie, než sú podmienky tejto dohody, spoločnosť Philip Morris International môže od ES požadovať, aby jej bol zabezpečený v rámci tejto dohody prinajmenšom porovnateľne výhodný prístup, aký zabezpečujú celkové podmienky poskytnuté tomuto inému výrobcovi cigariet. ES v dobrej viere zváži takúto požiadavku a ak bude v súlade so zámerom tejto dohody, môže jej vyhovieť. 
Odsek 13.15 Ďalšie účastnícke členské štáty 

Každý členský štát sa môže stať účastníckym členským štátom tým, že podpíše výtlačok tejto dohody v zodpovedajúcej forme a doručí jej vyhotovenie spoločnosti Philip Morris International            a ostatným zmluvným stranám. 

Odsek  13.16 Použitie dohody 

Táto dohoda môže byť aj bez súhlasu zmluvných strán zahrnutá do dôkazov: (i) v akomkoľvek konaní, ktorého predmetom je vymáhanie plnenia podmienok tejto dohody, alebo (ii) ak zamýšľané použitie uvedeného dokumentu nebude v rozpore so zámerom tejto dohody, na podporu akéhokoľvek nároku alebo obhajoby vznesenej ktoroukoľvek zmluvnou stranou v konaní začatom proti nej. V iných prípadoch táto dohoda nesmie byť zahrnutá do dôkazov v žiadnom konaní bez súhlasu zmluvných strán. 

Na dôkaz tohto zmluvné strany týmto náležite uzatvárajú  túto dohodu  prostredníctvom svojich poverených úradníkov, a to k vyššie uvedenému dňu.

Philip Morris International Inc., 
Philip Morris Products Inc.,
Philip Morris Duty Free Inc. a 
Philip Morris World Trade SARL

_____________________________
Andre Calantzopoulos 

Európske spoločenstvo

Európska komisia týmto uzatvára túto dohodu v mene Európskeho spoločenstva a je na jej uzatvorenie plne oprávnená a splnomocnená; 

uzatvorenie a plnenie tejto dohody Európskou komisiou je v jej právomoci a bolo riadne schválené prostredníctvom všetkých náležitých úkonov z jej strany;

táto dohoda predstavuje platnú a záväznú dohodu uzatvorenú Európskou komisiou a je vykonateľná v súlade s podmienkami v nej ustanovenými.

___________________________		______________________________
Michel Petite					Franz-Hermann Brüner
generálny riaditeľ				generálny riaditeľ 
Právna služba 					Európsky úrad pre boj proti podvodom 
Európska komisia 				Európska komisia 

Dňa: _________________________

Slovenská republika

Minister financií Slovenskej republiky týmto uzatvára túto dohodu v mene Slovenskej republiky a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministerstvom financií Slovenskej republiky je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Slovenskou republikou a je vykonateľná v súlade s podmienkami v nej ustanovenými.

Minister financií 
Slovenskej republiky ____________________________

Dňa: _________________________

Belgické kráľovstvo

Minister financií Belgického kráľovstva týmto uzatvára túto dohodu v mene Belgického kráľovstva a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministerstvom financií Belgického kráľovstva je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Belgickým kráľovstvom a je vykonateľná v súlade s podmienkami v nej ustanovenými.

Minister financií 
Belgického kráľovstva ____________________________

Dňa: _________________________

Fínska republika

Minister financií Fínskej republiky týmto uzatvára túto dohodu v mene Fínskej republiky a je na jej uzatvorenie  plne oprávnený a splnomocnený; 

uzatvorenie a plnenie tejto dohody Ministerstvom financií Fínskej republiky je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Fínskou republikou a je vykonateľná v súlade s podmienkami v nej ustanovenými.

Minister financií 
Fínskej republiky ____________________________

Dňa: _________________________

Francúzska republika

Ministerstvo hospodárstva, priemyslu a financií Francúzskej republiky týmto uzatvára túto dohodu v mene Francúzskej republiky a je na jej uzatvorenie plne oprávnené a splnomocnené; 

uzatvorenie a plnenie tejto dohody Ministerstvom hospodárstva, priemyslu a financií Francúzskej republiky je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Francúzskou republikou a je vykonateľná v súlade s podmienkami v nej ustanovenými.

V mene
Ministerstva hospodárstva, 
financií a priemyslu
Francúzskej republiky ____________________________

Dňa: _________________________

Spolková republika Nemecko 

Ministerstvo financií Spolkovej republiky Nemecko týmto uzatvára túto dohodu v mene Spolkovej republiky Nemecko a je na jej uzatvorenie plne oprávnené a splnomocnené; 

uzatvorenie a plnenie tejto dohody Ministerstvom financií Spolkovej republiky Nemecko je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Spolkovou republikou Nemecko a je vykonateľná v súlade s podmienkami v nej ustanovenými.

V mene Ministerstva financií
Spolkovej republiky Nemecko ____________________________

Dňa: _________________________

 

Grécka republika

Minister hospodárstva a financií Gréckej republiky týmto uzatvára túto dohodu v mene Gréckej republiky a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministerstvom hospodárstva a financií Gréckej republiky je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Gréckou republikou a je vykonateľná v súlade s podmienkami v nej ustanovenými.

Minister hospodárstva a financií
Gréckej republiky ____________________________

Dňa: _________________________

Talianska republika

Minister hospodárstva a financií Talianskej republiky týmto uzatvára túto dohodu v mene Talianskej republiky a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministerstvom hospodárstva a financií Talianskej republiky je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

áto dohoda predstavuje platnú a záväznú dohodu uzatvorenú Talianskou republikou a je vykonateľná v súlade s podmienkami v nej ustanovenými.

Minister hospodárstva a financií
Talianskej republiky ____________________________

Dňa: _________________________

Luxemburské veľkovojvodstvo 

Minister financií Luxemburského veľkovojvodstva týmto uzatvára túto dohodu v mene Luxemburského veľkovojvodstva a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministerstvom financií Luxemburského veľkovojvodstva je v jeho vládnej a administratívnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Luxemburským veľkovojvodstvom a je vykonateľná v súlade s podmienkami v nej ustanovenými.

Minister financií
Luxemburského veľkovojvodstva ____________________________

Dňa: _________________________

Holandské kráľovstvo

Minister financií Holandského kráľovstva týmto uzatvára túto dohodu v mene Holandského kráľovstva a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministerstvom financií Holandského kráľovstva je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

áto dohoda predstavuje platnú a záväznú dohodu uzatvorenú Holandským kráľovstvom a je vykonateľná v súlade s podmienkami v nej ustanovenými.

Minister financií 
Holandského kráľovstva ____________________________

Dňa: _________________________

Portugalská republika

Minister zahraničia a financií Portugalskej republiky týmto uzatvára túto dohodu v mene Portugalskej republiky a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministerstvom financií Portugalskej republiky je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Portugalskou republikou a je vykonateľná v súlade s podmienkami v nej ustanovenými.

Minister zahraničia a financií
Portugalskej republiky ____________________________

Dňa: _________________________

Španielske kráľovstvo

Minister hospodárstva a financií Španielskeho kráľovstva týmto uzatvára túto dohodu v mene Španielskeho kráľovstva a je na jej uzatvorenie plne oprávnený a splnomocnený; 

uzatvorenie a plnenie tejto dohody Ministrom hospodárstva a financií Španielskeho kráľovstva je v jeho vládnej právomoci a bolo riadne schválené prostredníctvom všetkých náležitých úkonov z jeho strany;

táto dohoda predstavuje platnú a záväznú dohodu uzatvorenú Španielskym kráľovstvom a je vykonateľná v súlade s podmienkami v nej ustanovenými.

Minister hospodárstva a financií 
Španielskeho kráľovstva ____________________________

Dňa: _________________________

Skupina Altria Group, Inc., predtým známa ako Philip Morris Companies Inc., týmto zaručuje, že ak by niektoré z jej priamych alebo nepriamych dcérskych spoločností, ktoré zatiaľ nie sú zmluvnými stranami tejto dohody, začali predávať, distribuovať, prepravovať alebo skladovať cigarety v rámci územia členských štátov alebo niektorého vymedzeného štátu, či už priamo alebo nepriamo, Altria Group zabezpečí, aby takéto dcérske spoločnosti konali v súlade s podmienkami tejto dohody. Altria Group, Inc. tiež zaručuje, že ani ona, ani žiadna z jej priamych či nepriamych dcérskych spoločností neuskutoční žiadne také úkony, ktoré by obmedzovali alebo obchádzali povinnosti spoločnosti Philip Morris International založené touto dohodou. Altria Group, Inc. týmto prehlasuje, že je oprávnená dať tu uvedené záruky ohľadom svojich dcérskych spoločností.

							Altria Group, Inc.

							Podpísal :

							______________________________